title: 2008/721/ΕΚ: Απόφαση της Επιτροπής, της 5ης Αυγούστου 2008 , για τη σύσταση μιας συμβουλευτικής δομής επιστημονικών επιτροπών και εμπειρογνωμόνων στον τομέα της ασφάλειας των καταναλωτών, της δημόσιας υγείας και του περιβάλλοντος και για την κατάργηση της απόφασης 2004/210/ΕΚ (Κείμενο που παρουσιάζει ενδιαφέρον για τον ΕΟΧ)

text:
               10.9.2008

               EL

               Επίσημη Εφημερίδα της Ευρωπαϊκής Ένωσης

               L 241/21

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 5ης Αυγούστου 2008
   για τη σύσταση μιας συμβουλευτικής δομής επιστημονικών επιτροπών και εμπειρογνωμόνων στον τομέα της ασφάλειας των καταναλωτών, της δημόσιας υγείας και του περιβάλλοντος και για την κατάργηση της απόφασης 2004/210/ΕΚ
   (Κείμενο που παρουσιάζει ενδιαφέρον για τον ΕΟΧ)
   (2008/721/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 152 και 153,
   Εκτιμώντας τα ακόλουθα:

               (1)

               Με την απόφαση 2004/210/ΕΚ της Επιτροπής (1), όπως τροποποιήθηκε με την απόφαση 2007/263/ΕΚ της Επιτροπής (2), συστήθηκαν τρεις επιστημονικές επιτροπές: η επιστημονική επιτροπή για τα καταναλωτικά προϊόντα (ΕΕΚΠ), η επιστημονική επιτροπή για την υγεία και τους περιβαλλοντικούς κινδύνους (ΕΕΥΠΚ) και η επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγεία (ΕΕΑΝΚΥ).

               (2)

               Ορισμένα καθήκοντα της ΕΕΥΠΚ μεταβιβάστηκαν στον Ευρωπαϊκό Οργανισμό Χημικών Προϊόντων (ECHA) που ιδρύθηκε με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3), συνεπώς, οι τομείς αρμοδιότητας της εν λόγω επιτροπής θα πρέπει να αναθεωρηθούν.

               (3)

               Η πείρα από τη λειτουργία των τριών επιστημονικών επιτροπών καταδεικνύει την ανάγκη τροποποιήσεων και βελτιώσεων στη δομή και στις μεθόδους εργασίας των επιτροπών.

               (4)

               Οι θητείες των μελών των τριών επιστημονικών επιτροπών που συστήθηκαν με την απόφαση 2004/210/ΕΚ της Επιτροπής παρατάθηκαν με την απόφαση 2007/708/ΕΚ της Επιτροπής (4), και λήγουν στις 31 Δεκεμβρίου 2008. Τα μέλη των επιτροπών αυτών εξακολουθούν να ασκούν τα καθήκοντά τους έως την αντικατάστασή τους ή την ανανέωση της θητείας τους.

               (5)

               Συνεπώς, και για λόγους σαφήνειας, είναι απαραίτητο να αντικατασταθεί η απόφαση 2004/210/ΕΚ με νέα απόφαση.

               (6)

               Οι έγκυρες και έγκαιρες επιστημονικές συμβουλές αποτελούν βασική προϋπόθεση για τη διαμόρφωση των προτάσεων, των αποφάσεων και της πολιτικής της Επιτροπής σχετικά με την ασφάλεια, τη δημόσια υγεία και το περιβάλλον. Από αυτή την άποψη είναι απαραίτητη η δημιουργία μιας ευέλικτης συμβουλευτικής δομής, η οποία θα εξασφαλίζει ευκολότερη πρόσβαση σε εμπειρογνώμονες υψηλής επιστημονικής ειδίκευσης προερχόμενους από ευρύ φάσμα τομέων.

               (7)

               Η παροχή επιστημονικών συμβουλών για ζητήματα σχετικά με την ασφάλεια των καταναλωτών, τη δημόσια υγεία και το περιβάλλον πρέπει να βασίζεται στις αρχές της αρτιότητας, της ανεξαρτησίας, της αμεροληψίας και της διαφάνειας, όπως αναπτύσσονται στην ανακοίνωση της Επιτροπής με τίτλο «Συγκέντρωση και χρήση εμπειρογνωσίας από την Επιτροπή: Αρχές και κατευθυντήριες γραμμές – Βελτίωση της βάσης γνώσεων για καλύτερες πολιτικές» (5) και πρέπει να είναι οργανωμένη σύμφωνα με τις αρχές καλής πρακτικής όσον αφορά την εκτίμηση επικινδυνότητας.

               (8)

               Είναι σημαντικό οι επιστημονικές επιτροπές να αξιοποιούν κατά τον καλύτερο τρόπο την επιστημονική εμπειρογνωμοσύνη εντός και εκτός Ευρωπαϊκής Ένωσης, ανάλογα με τις ανάγκες κάθε συγκεκριμένου ζητήματος. Για το σκοπό αυτό θα πρέπει να συσταθεί ένα σώμα επιστημονικών συμβούλων το οποίο να καλύπτει επαρκώς τους τομείς αρμοδιότητας των επιτροπών.

               (9)

               Με την αναδιοργάνωση η συμβουλευτική δομή πρέπει να αποκτήσει μεγαλύτερη ευελιξία, ώστε να έχει τη δυνατότητα να συμβουλεύει την Επιτροπή, αφενός, για θέματα που εμπίπτουν σε κατεστημένους τομείς αρμοδιότητας και, αφετέρου, για αναδυόμενους και πρόσφατα εντοπισμένους κινδύνους για την υγεία και για ζητήματα που δεν εμπίπτουν στην αρμοδιότητα άλλων κοινοτικών φορέων εκτίμησης επικινδυνότητας· η συμβουλευτική δομή πρέπει επίσης να μπορεί να παρέχει άμεσα συμβουλές, όποτε χρειάζεται, να λειτουργεί με πλήρη διαφάνεια, υψηλού βαθμού συνέπεια και σε συνεργασία με άλλους κοινοτικούς φορείς και συναφείς επιστημονικούς οργανισμούς.

               (10)

               Οι ανάγκες για ανεξάρτητες επιστημονικές συμβουλές τόσο σε κατεστημένους όσο και σε νέους τομείς κοινοτικής ευθύνης που εμπίπτουν στην αρμοδιότητα των επιστημονικών επιτροπών θα εξακολουθήσουν πιθανώς να αυξάνονται. Επομένως, η επιστημονική συμβουλευτική δομή για την εκτίμηση επικινδυνότητας χρειάζεται να ενισχυθεί ως προς τη σύνθεσή της αλλά και να εφοδιαστεί με αποτελεσματικότερες μεθόδους εργασίας.

               (11)

               Έχουν συσταθεί διάφοροι κοινοτικοί φορείς οι οποίοι, μεταξύ άλλων καθηκόντων, πραγματοποιούν εκτιμήσεις επικινδυνότητας σε διάφορους τομείς. Είναι απαραίτητο να εξασφαλίζεται συνέπεια και να προωθείται ο συντονισμός μεταξύ των επιστημονικών επιτροπών και των φορέων αυτών. Επίσης, οι επιστημονικές επιτροπές θα πρέπει να ενισχύσουν την αποτελεσματικότητά τους με τις κατάλληλες ανταλλαγές πληροφοριών και εμπειρογνωμοσύνης και με τη συνεργασία τους με άλλους επιστημονικούς φορείς και οργανισμούς σε εθνικό και διεθνές επίπεδο.

               (12)

               Οι επιστημονικές επιτροπές θα πρέπει να βελτιώσουν τις μεθόδους εργασίας τους συμπεριλαμβάνοντας επιπλέον στις εσωτερικές τους εργασίες τη διοργάνωση επιστημονικών συναντήσεων και εργαστηρίων και τη δημιουργία δικτύων.

               (13)

               Είναι σημαντικό να εξασφαλιστεί, αφενός, η πλήρης ανεξαρτησία των επιστημονικών επιτροπών και, αφετέρου, ο ανοικτός χαρακτήρας και η διαφάνεια των εργασιών τους με τη θέσπιση των κατάλληλων διαδικασιών διαλόγου μεταξύ των ενδιαφερόμενων παραγόντων.

               (14)

               Ο ανοικτός χαρακτήρας και η διαφάνεια που επιζητούνται κατά την εφαρμογή της παρούσας απόφασης θα πρέπει βεβαίως να εξασφαλίζονται, χωρίς ωστόσο να θίγονται καθόλου οι απαιτήσεις της κοινοτικής νομοθεσίας σχετικά με την προστασία δεδομένων προσωπικού χαρακτήρα και με την πρόσβαση του κοινού σε έγγραφα, συμπεριλαμβανομένης της προστασίας του εμπορικού απορρήτου,

         ΑΠΟΦΑΣΙΖΕΙ:
   ΚΕΦΑΛΑΙΟ 1
   ΓΕΝΙΚΕΣ ΔΙΑΤΑΞΕΙΣ
   Άρθρο 1
   Η συμβουλευτική δομή και οι τομείς αρμοδιότητάς της
   1.   Συνιστάται συμβουλευτική δομή για την επιστημονική εκτίμηση επικινδυνότητας στους τομείς της ασφάλειας των καταναλωτών, της δημόσιας υγείας και του περιβάλλοντος. Η δομή αυτή περιλαμβάνει:

               α)

               την επιστημονική επιτροπή για την ασφάλεια των καταναλωτών (στο εξής «ΕΕΑΚ»)·

               β)

               την επιστημονική επιτροπή για τους υγειονομικούς και τους περιβαλλοντικούς κινδύνους (στο εξής «ΕΕΥΠΚ»)·

               γ)

               την επιστημονική επιτροπή για τους αναδυόμενους και τους πρόσφατα εντοπισμένους κινδύνους για την υγεία (στο εξής «ΕΕΑΠΕΚΥ»)·

               δ)

               ένα σώμα επιστημονικών συμβούλων για εκτιμήσεις επικινδυνότητας (στο εξής «σώμα συμβούλων» ή «σώμα»), που θα υποστηρίζει τις δραστηριότητες των επιστημονικών επιτροπών σύμφωνα με τις οικείες διατάξεις της παρούσας απόφασης.

         2.   Οι τομείς αρμοδιότητας της συμβουλευτικής δομής ορίζονται στο παράρτημα Ι, με την επιφύλαξη των αρμοδιοτήτων που εκχωρεί η κοινοτική νομοθεσία σε άλλους κοινοτικούς φορείς που πραγματοποιούν εκτιμήσεις επικινδυνότητας, όπως είναι, ιδίως, η Ευρωπαϊκή Αρχή για την Ασφάλεια των Τροφίμων, ο Ευρωπαϊκός Οργανισμός Φαρμάκων, ο Ευρωπαϊκός Οργανισμός Χημικών Προϊόντων και το Ευρωπαϊκό Κέντρο Ελέγχου Νόσων.
   Άρθρο 2
   Αποστολή
   1.   Η Επιτροπή ζητεί επιστημονική γνώμη από τις επιστημονικές επιτροπές στις περιπτώσεις που προβλέπονται από την κοινοτική νομοθεσία.
   2.   Η Επιτροπή μπορεί επίσης να ζητήσει γνώμη από τις επιτροπές για θέματα:

               α)

               τα οποία αφορούν άμεσα την ασφάλεια των καταναλωτών, τη δημόσια υγεία και το περιβάλλον και

               β)

               τα οποία δεν εμπίπτουν στις αρμοδιότητες άλλων κοινοτικών φορέων.

         3.   Σε περιπτώσεις έκτακτης ανάγκης, η Επιτροπή μπορεί επίσης να ζητήσει από τις επιστημονικές επιτροπές να της παράσχουν άμεσα συμβουλές σχετικά με την κατάσταση πραγμάτων όσον αφορά τις επιστημονικές γνώσεις για συγκεκριμένους κινδύνους.
   4.   Η Επιτροπή μπορεί να ζητήσει από μια επιστημονική επιτροπή να επισημάνει ερευνητικές ανάγκες και να αξιολογήσει ερευνητικά αποτελέσματα σε σχέση με θέματα που εμπίπτουν στους τομείς αρμοδιότητάς της.
   5.   Ύστερα από αίτημα της Επιτροπής ή ενεργώντας με δική τους πρωτοβουλία ή σε συμφωνία με την Επιτροπή, οι επιστημονικές επιτροπές μπορούν να αποφασίσουν να οργανώσουν θεματικά εργαστήρια με σκοπό να επανεξετάσουν τα δεδομένα και τις επιστημονικές γνώσεις για συγκεκριμένους κινδύνους ή για γενικότερα θέματα εκτίμησης επικινδυνότητας. Ύστερα από αίτημα της Επιτροπής, συντάσσουν εκθέσεις, έγγραφα θέσεων ή τα συμπεράσματα που συνάγονται από τα εργαστήρια.
   Στα εργαστήρια αυτά μπορούν να συμμετέχουν, εκτός από τα μέλη των επιτροπών, επιστημονικοί σύμβουλοι από το σώμα συμβούλων και εξωτερικοί εμπειρογνώμονες, συμπεριλαμβανομένων των εμπειρογνωμόνων των κοινοτικών, εθνικών ή διεθνών φορέων που ασκούν συναφή καθήκοντα, κατά περίπτωση.
   Την πρακτική οργάνωση των εργαστηρίων αυτών αναλαμβάνει η γραμματεία των επιστημονικών επιτροπών. Η γραμματεία καθορίζει και εξασφαλίζει, κατά περίπτωση, τη διάδοση των εκθέσεων, των εγγράφων θέσεων ή των συμπερασμάτων που συνάγονται από τα εργαστήρια.
   6.   Η Επιτροπή μπορεί να ζητήσει από τις επιστημονικές επιτροπές να συμμετάσχουν σε θεματικά δίκτυα με άλλους κοινοτικούς φορείς ή επιστημονικούς οργανισμούς, με σκοπό να παρακολουθήσουν και να συμμετάσχουν στις εξελίξεις των επιστημονικών γνώσεων σχετικά με τους κινδύνους στους τομείς αρμοδιότητας που ορίζονται στο παράρτημα Ι.
   7.   Οι επιστημονικές επιτροπές εφιστούν την προσοχή της Επιτροπής σε κάθε συγκεκριμένο ή αναδυόμενο πρόβλημα το οποίο εμπίπτει στο πεδίο της αρμοδιότητάς τους και το οποίο θεωρούν ότι αποτελεί άμεσο ή πιθανό κίνδυνο για την ασφάλεια των καταναλωτών, τη δημόσια υγεία ή το περιβάλλον, εγκρίνοντας υπομνήματα ή δηλώσεις θέσεων, που απευθύνουν στην Επιτροπή. Η Επιτροπή μπορεί να αποφασίσει να δημοσιεύσει τα εν λόγω υπομνήματα και δηλώσεις, καθορίζει δε τις ενέργειες στις οποίες πρέπει να προβεί και στις οποίες συμπεριλαμβάνεται, ενδεχομένως, το αίτημα επιστημονικής γνωμοδότησης σχετικά με το συγκεκριμένο ζήτημα.
   ΚΕΦΑΛΑΙΟ 2
   ΣΥΣΤΑΣΗ ΤΩΝ ΕΠΙΣΤΗΜΟΝΙΚΩΝ ΕΠΙΤΡΟΠΩΝ ΚΑΙ ΤΟΥ ΣΩΜΑΤΟΣ ΣΥΜΒΟΥΛΩΝ
   Άρθρο 3
   Διορισμός των μελών των επιστημονικών επιτροπών
   1.   Η ΕΕΑΚ, η ΕΕΥΠΚ και η ΕΕΑΠΕΚΥ απαρτίζονται η καθεμία από 17 μέλη κατ’ ανώτατο όριο και, με δική τους πρωτοβουλία, στις εργασίες τους μπορούν να συμμετέχουν ως συνεργαζόμενα μέλη έως και 5 επιστημονικοί σύμβουλοι από το σώμα συμβούλων για ειδικά θέματα ή γνωστικά αντικείμενα.
   2.   Τα μέλη των επιστημονικών επιτροπών διορίζονται από την Επιτροπή με βάση την εμπειρογνωσία τους και, τηρουμένου αυτού του κριτηρίου, με γεωγραφική κατανομή η οποία αντικατοπτρίζει την ποικιλομορφία των επιστημονικών προβλημάτων και προσεγγίσεων ιδίως στην Ευρώπη. Η Επιτροπή καθορίζει τον αριθμό των μελών κάθε επιστημονικής επιτροπής σε συνάρτηση με τις εκάστοτε ανάγκες.
   Τα μέλη κάθε επιστημονικής επιτροπής είναι εμπειρογνώμονες σε έναν ή περισσότερους τομείς αρμοδιοτήτων της συγκεκριμένης επιτροπής και καλύπτουν συλλογικά το ευρύτερο δυνατό φάσμα γνωστικών αντικειμένων.
   3.   Η Επιτροπή διορίζει τα μέλη των επιστημονικών επιτροπών βάσει καταλόγου κατάλληλων υποψηφίων, ο οποίος καταρτίζεται μετά τη δημοσίευση πρόσκλησης εκδήλωσης ενδιαφέροντος στην Επίσημη Εφημερίδα της Ευρωπαϊκής Ένωσης και στον δικτυακό τόπο της Επιτροπής.
   4.   Κανένα μέλος επιστημονικής επιτροπής δεν μπορεί να διοριστεί σε περισσότερες από μία από τις επιτροπές που αναφέρονται στο άρθρο 1 παράγραφος 1.
   Άρθρο 4
   Σύσταση του σώματος επιστημονικών συμβούλων
   1.   Το σώμα συμβούλων απαρτίζεται από επιστημονικούς συμβούλους που είναι ειδικοί εμπειρογνώμονες σε έναν ή περισσότερους από τους τομείς αρμοδιότητας που ορίζονται στο παράρτημα Ι ή σε συναφείς θεματικούς τομείς και καλύπτουν συλλογικά το ευρύτερο δυνατό φάσμα γνωστικών αντικειμένων.
   2.   Η Επιτροπή διορίζει επιστημονικούς συμβούλους στο σώμα συμβούλων βάσει καταλόγου κατάλληλων υποψηφίων, ο οποίος καταρτίζεται μετά τη δημοσίευση πρόσκλησης εκδήλωσης ενδιαφέροντος στην Επίσημη Εφημερίδα της Ευρωπαϊκής Ένωσης και στον δικτυακό τόπο της Επιτροπής.
   3.   Ο αριθμός των συμβούλων που περιλαμβάνονται ανά πάσα στιγμή στο σώμα επιστημονικών συμβούλων αποφασίζεται από την Επιτροπή βάσει των αναγκών της σε επιστημονικές συμβουλές.
   Άρθρο 5
   Διάρκεια της θητείας
   1.   Τα μέλη διορίζονται στις επιστημονικές επιτροπές για τρία έτη και η θητεία τους δεν μπορεί να διαρκέσει περισσότερες από τρεις συνεχείς τριετίες στην ίδια επιτροπή. Τα μέλη ασκούν τα καθήκοντά τους έως την αντικατάστασή τους ή την ανανέωση της θητείας τους.
   Για να διασφαλιστεί η συνέχεια της εμπειρογνωσίας, η Επιτροπή μπορεί, κατ’ εξαίρεση, να παρατείνει τη θητεία των μελών μιας επιστημονικής επιτροπής κατά περίοδο που δεν υπερβαίνει τους 18 μήνες.
   Τα μέλη που έχουν μόλις συμπληρώσει τρεις συνεχείς θητείες σε μια επιστημονική επιτροπή μπορούν να επιλεγούν για να συμμετάσχουν ως μέλη σε άλλη επιστημονική επιτροπή.
   2.   Όταν ένα μέλος δεν πληροί τα κριτήρια συμμετοχής που καθορίζονται στον εσωτερικό κανονισμό του άρθρου 12 ή επιθυμεί να παραιτηθεί, η Επιτροπή μπορεί να τερματίσει τη θητεία του μέλους και να διορίσει αντικαταστάτη του από το σώμα συμβούλων.
   3.   Οι επιστημονικοί σύμβουλοι διορίζονται στο σώμα για πενταετή περίοδο και ο διορισμός τους μπορεί να ανανεωθεί.
   ΚΕΦΑΛΑΙΟ 3
   ΛΕΙΤΟΥΡΓΙΑ ΤΗΣ ΣΥΜΒΟΥΛΕΥΤΙΚΗΣ ΔΟΜΗΣ
   Άρθρο 6
   Χρήση των υπηρεσιών του σώματος συμβούλων
   1.   Κάθε επιστημονική επιτροπή μπορεί να αποφασίσει να ορίσει έως πέντε επιστημονικούς συμβούλους από το σώμα ως συνεργαζόμενα μέλη της για την προπαρασκευή μιας επιστημονικής γνωμοδότησης. Τα συνεργαζόμενα αυτά μέλη συμμετέχουν στις δραστηριότητες και στις συζητήσεις που γίνονται για το εξεταζόμενο θέμα με τα ίδια καθήκοντα, υποχρεώσεις και δικαιώματα που έχουν και τα μέλη της σχετικής επιτροπής.
   2.   Επιπλέον, κάθε επιστημονική επιτροπή μπορεί να αποφασίσει να προσκαλέσει άλλους επιστημονικούς συμβούλους από το σώμα για την προπαρασκευή μιας επιστημονικής γνωμοδότησης. Οι σύμβουλοι αυτοί συμμετέχουν στις δραστηριότητες που αφορούν το εξεταζόμενο θέμα, αλλά τα καθήκοντα και η ευθύνη τους περιορίζονται στην προπαρασκευή της γνωμοδότησης.
   3.   Οι επιστημονικοί σύμβουλοι του σώματος μπορούν επίσης να προσκληθούν από τις επιστημονικές επιτροπές για να τις βοηθήσουν να παράσχουν άμεσες συμβουλές που ζητά η Επιτροπή σύμφωνα με το άρθρο 2 παράγραφος 3 ή να συμμετάσχουν στα θεματικά εργαστήρια που αναφέρονται στο άρθρο 2 παράγραφος 5.
   4.   Οι επιστημονικοί σύμβουλοι του σώματος μπορούν να προσκληθούν από την Επιτροπή να συμμετάσχουν σε επιστημονικές συνεδριάσεις ή να παράσχουν στις υπηρεσίες της Επιτροπής ad hoc ενημέρωση για ειδικά θέματα.
   Άρθρο 7
   Ομάδες εργασίας
   1.   Οι επιστημονικές επιτροπές μπορούν να συγκροτούν ειδικές ομάδες εργασίας των οποίων καθήκον θα είναι να προετοιμάζουν και να συντάσσουν τις επιστημονικές γνωμοδοτήσεις τους. Αυτές οι ομάδες εργασίας θα συγκροτούνται ιδίως όταν υπάρχει ανάγκη εξωτερικής εμπειρογνωμοσύνης για ένα συγκεκριμένο θέμα.
   2.   Σε συμφωνία με την Επιτροπή, οι επιστημονικές επιτροπές μπορούν να προσκαλούν συνεργαζόμενα μέλη, άλλους επιστημονικούς συμβούλους από το σώμα συμβούλων, ειδικούς εξωτερικούς εμπειρογνώμονες, καθώς και εμπειρογνώμονες από άλλους κοινοτικούς φορείς για τους οποίους θεωρούν ότι διαθέτουν τις σχετικές επιστημονικές γνώσεις και εμπειρογνωσία ώστε να συνεισφέρουν στο έργο τους.
   3.   Οι ομάδες εργασίας προεδρεύονται από το μέλος της επιστημονικής επιτροπής που τις συγκάλεσε και δίνουν αναφορά σε αυτό, ενώ μπορούν να διορίζουν έναν εισηγητή μεταξύ των συμμετεχόντων. Για ιδιαιτέρως περίπλοκα θέματα πολυεπιστημονικού χαρακτήρα είναι δυνατόν να ορίζονται περισσότεροι του ενός εισηγητές.
   4.   Εάν κάποιο ζήτημα αφορά περισσότερες από μία επιστημονικές επιτροπές, συγκροτείται κοινή ομάδα εργασίας στην οποία συμμετέχουν μέλη από τις οικείες επιτροπές, καθώς και συνεργαζόμενα μέλη, επιστημονικοί σύμβουλοι από το σώμα και εξωτερικοί εμπειρογνώμονες, κατά περίπτωση.
   Άρθρο 8
   Συμμετοχή ασκουμένων
   Σε συμφωνία με την Επιτροπή και βάσει του εσωτερικού κανονισμού που αναφέρεται στο άρθρο 12, οι επιστημονικές επιτροπές μπορούν να επιτρέπουν σε ασκουμένους να παρακολουθούν τις συνεδριάσεις τους με σκοπό να συμβάλουν στην ανάπτυξη ικανοτήτων στον τομέα της εκτίμησης επικινδυνότητας.
   Άρθρο 9
   Ειδικές απαιτήσεις
   1.   Η Επιτροπή μπορεί να ζητήσει από μια επιστημονική επιτροπή την έκδοση επιστημονικής γνωμοδότησης εντός τακτής προθεσμίας.
   2.   Η Επιτροπή μπορεί να ζητήσει την έκδοση κοινής γνωμοδότησης όταν ένα ζήτημα δεν εμπίπτει στους τομείς αρμοδιότητας μόνο μιας επιστημονικής επιτροπής ή όταν χρειάζεται να εξεταστεί από περισσότερες από μία επιτροπές. Κοινή γνωμοδότηση, ύστερα από αίτημα της Επιτροπής, μπορεί επίσης να εκδοθεί από επιστημονικές επιτροπές με πρωτοβουλία του συντονιστικού τους οργάνου που αναφέρεται στο άρθρο 11.
   3.   Στο αίτημα επιστημονικής γνωμοδότησης η Επιτροπή μπορεί να προσδιορίσει τις διαβουλεύσεις, τις ακροάσεις ή τη συνεργασία με άλλους επιστημονικούς φορείς που κρίνει απαραίτητες για την προετοιμασία της εν λόγω γνωμοδότησης. Οι διαβουλεύσεις και οι ακροάσεις μπορούν επίσης να αποφασιστούν από μια επιστημονική επιτροπή, σε συμφωνία με την Επιτροπή, εάν θεωρηθούν αναγκαίες για την παροχή ολοκληρωμένης γνωμοδότησης.
   4.   Μια επιστημονική επιτροπή μπορεί να ζητήσει πρόσθετες πληροφορίες από τους ενδιαφερόμενους παράγοντες με σκοπό να παράσχει ολοκληρωμένη επιστημονική γνωμοδότηση. Η επιστημονική επιτροπή μπορεί να ορίσει προθεσμία για την υποβολή των πληροφοριών που ζητά. Σε τέτοια περίπτωση, η επιστημονική επιτροπή μπορεί να αποφασίσει να αναστείλει τις εργασίες της για την εν λόγω επιστημονική γνωμοδότηση. Εάν οι πληροφορίες που ζήτησε δεν διαβιβαστούν εντός της προθεσμίας που όρισε, η επιτροπή μπορεί να εκδώσει τη γνωμοδότησή της με βάση τις πληροφορίες που έχει στη διάθεσή της.
   Άρθρο 10
   Εκλογή προέδρων και αντιπροέδρων
   1.   Κάθε επιστημονική επιτροπή εκλέγει έναν πρόεδρο και δύο αντιπροέδρους μεταξύ των μελών της. Η εκλογή πραγματοποιείται με απλή πλειοψηφία των μελών της επιτροπής. Η διάρκεια της θητείας του προέδρου και των αντιπροέδρων είναι τριετής και ανανεώσιμη.
   2.   Η διαδικασία της εκλογής του προέδρου και των αντιπροέδρων των επιστημονικών επιτροπών καθορίζεται στον εσωτερικό κανονισμό που αναφέρεται στο άρθρο 12.
   Άρθρο 11
   Συντονισμός των επιστημονικών επιτροπών
   Ένα συντονιστικό όργανο των επιτροπών (ΣΟΕ), το οποίο αποτελείται από τους προέδρους και αντιπροέδρους των επιστημονικών επιτροπών, εξασφαλίζει το συντονισμό των τριών επιστημονικών επιτροπών, σύμφωνα με τον εσωτερικό κανονισμό που αναφέρεται στο άρθρο 12.
   Άρθρο 12
   Εσωτερικός κανονισμός
   1.   Με βάση πρόταση της Επιτροπής και σε συμφωνία με αυτή, οι επιστημονικές επιτροπές εγκρίνουν κοινό εσωτερικό κανονισμό.
   2.   Ο εσωτερικός κανονισμός εξασφαλίζει ότι οι επιστημονικές επιτροπές εκτελούν τα καθήκοντά τους τηρώντας τις αρχές της αρτιότητας, της ανεξαρτησίας και της διαφάνειας, αλλά και λαμβάνοντας υπόψη τους τις θεμιτές απαιτήσεις εμπορικού απορρήτου καθώς και τις αρχές εκτίμησης επικινδυνότητας που μπορεί να καθορίσει η Επιτροπή με βάση την πείρα που θα αποκομίσει και την πολιτική που θα ακολουθήσει σε αυτό τον τομέα.
   3.   Ο εσωτερικός κανονισμός καλύπτει ειδικότερα τα θέματα που αναγράφονται στο παράρτημα ΙΙ.
   Άρθρο 13
   Κανόνες ψηφοφορίας
   1.   Οι επιστημονικές επιτροπές εγκρίνουν τις γνωμοδοτήσεις τους, τις άμεσες συμβουλές που παρέχουν, τα υπομνήματα ή/και τις δηλώσεις θέσεών τους με πλειοψηφία επί του συνολικού αριθμού των μελών της εκάστοτε επιτροπής σε συνδυασμό με τον αριθμό των συνεργαζόμενων μελών.
   2.   Για όλα τα άλλα ζητήματα, κάθε επιστημονική επιτροπή ενεργεί με βάση την πλειοψηφία των μελών της.
   3.   Τα μέλη μιας επιτροπής που έχουν παραιτηθεί ή των οποίων η θητεία έχει λήξει σύμφωνα με το άρθρο 5 παράγραφος 2 δεν λαμβάνονται υπόψη στον υπολογισμό της πλειοψηφίας για την εφαρμογή των διατάξεων των παραγράφων 1 και 2.
   Άρθρο 14
   Διιστάμενες γνώμες, συντονισμός και συνεργασία με άλλους κοινοτικούς, εθνικούς ή διεθνείς φορείς
   1.   Οι επιστημονικές επιτροπές επικουρούν την Επιτροπή και συμβάλλουν ώστε να εντοπιστούν, σε πρώιμο στάδιο:

               α)

               οι ανάγκες και οι δυνατότητες συντονισμού των εργασιών και συνεργασίας·

               β)

               οι πιθανές ή υπάρχουσες διαστάσεις επιστημονικών γνωμών, μεταξύ, αφενός, των επιτροπών και, αφετέρου, άλλων οικείων κοινοτικών, εθνικών ή διεθνών φορέων που επιτελούν συναφές έργο, για θέματα γενικής ή ειδικής εκτίμησης επικινδυνότητας.

         Επικουρούν την Επιτροπή με σκοπό την αποφυγή, την επίλυση ή την αποσαφήνιση διιστάμενων γνωμών και την καθιέρωση και διατήρηση σχέσεων συνεργασίας με τους εν λόγω φορείς.
   2.   Η Επιτροπή μπορεί να αναλάβει την πρωτοβουλία να ζητήσει και να οργανώσει τη συνεργασία των επιστημονικών επιτροπών με κοινοτικούς, εθνικούς ή διεθνείς φορείς που επιτελούν παρόμοιο έργο. Μπορεί, ιδίως, να ζητήσει από τις επιστημονικές επιτροπές να εκδώσουν κοινές γνωμοδοτήσεις με άλλους κοινοτικούς φορείς, σε συμφωνία με τους άλλους αυτούς φορείς.
   3.   Όταν έχει διαπιστωθεί ουσιαστική διάσταση απόψεων επί επιστημονικών θεμάτων και ο σχετικός φορέας είναι κοινοτικός, η οικεία επιστημονική επιτροπή συνεργάζεται, ύστερα από αίτημα της Επιτροπής, με τον εν λόγω φορέα με σκοπό είτε να επιλυθεί η διαφορά, είτε να υποβληθεί στην Επιτροπή κοινό έγγραφο στο οποίο θα διευκρινίζονται τα διαμφισβητούμενα επιστημονικά θέματα και θα εντοπίζονται οι σχετικές ασάφειες όσον αφορά τα δεδομένα. Το έγγραφο αυτό δημοσιοποιείται.
   ΚΕΦΑΛΑΙΟ 4
   ΑΡΧΕΣ
   Άρθρο 15
   Ανεξαρτησία
   1.   Τα μέλη των επιστημονικών επιτροπών, τα συνεργαζόμενα μέλη, οι άλλοι επιστημονικοί σύμβουλοι από το σώμα συμβούλων και οι εξωτερικοί εμπειρογνώμονες διορίζονται προσωποπαγώς. Δεν μεταβιβάζουν τις αρμοδιότητές τους σε κανένα άλλο πρόσωπο.
   2.   Τα μέλη των επιστημονικών επιτροπών, οι επιστημονικοί σύμβουλοι από το σώμα συμβούλων και οι εξωτερικοί εμπειρογνώμονες που συμμετέχουν στις ομάδες εργασίας δεσμεύονται να ενεργούν ανεξάρτητα από οποιαδήποτε εξωτερική επιρροή.
   Για το σκοπό αυτό, υποβάλλουν δήλωση δέσμευσης ότι θα ενεργούν προς όφελος του δημοσίου συμφέροντος και δήλωση συμφερόντων στην οποία αναφέρουν είτε την απουσία είτε την ύπαρξη οποιουδήποτε άμεσου ή έμμεσου συμφέροντος θα μπορούσε να θεωρηθεί ότι θίγει την ανεξαρτησία τους.
   Οι εν λόγω δηλώσεις υποβάλλονται γραπτώς. Τα μέλη των επιστημονικών επιτροπών και οι επιστημονικοί σύμβουλοι από το σώμα υποβάλλουν ετήσιες δηλώσεις.
   3.   Τα μέλη των επιστημονικών επιτροπών, τα συνεργαζόμενα μέλη και άλλοι επιστημονικοί σύμβουλοι και οι εξωτερικοί εμπειρογνώμονες που συμμετέχουν στις ομάδες εργασίας δηλώνουν σε κάθε συνεδρίαση οποιαδήποτε προσωπικά συμφέροντα θα μπορούσαν να θεωρηθούν ότι θίγουν την ανεξαρτησία τους σε σχέση με τα θέματα της ημερήσιας διάταξης.
   Άρθρο 16
   Διαφάνεια
   1.   Οι δραστηριότητες των επιστημονικών επιτροπών διεξάγονται με μεγάλη διαφάνεια. Η Επιτροπή δημοσιεύει χωρίς αδικαιολόγητη καθυστέρηση στον δικτυακό της τόπο ειδικότερα τα εξής:

               α)

               τα αιτήματα γνωμοδότησης που απευθύνει στις επιστημονικές επιτροπές·

               β)

               τις ημερήσιες διατάξεις και τα πρακτικά των συνεδριάσεων των επιστημονικών επιτροπών, του συντονιστικού τους οργάνου και των ομάδων εργασιών·

               γ)

               τις επιστημονικές γνωμοδοτήσεις και τις άμεσες συμβουλές που παρέχουν οι επιστημονικές επιτροπές, συμπεριλαμβανομένων των απόψεων της μειοψηφίας, και τα ονόματα των συμμετασχόντων στις ομάδες εργασίας που συνέβαλαν στη διαμόρφωση της εκάστοτε γνωμοδότησης· για τις απόψεις της μειοψηφίας αναφέρονται τα μέλη ή οι σύμβουλοι που τις εξέφρασαν·

               δ)

               τον κοινό εσωτερικό κανονισμό των επιστημονικών επιτροπών·

               ε)

               τα ονόματα των μελών των επιστημονικών επιτροπών, καθώς και των επιστημονικών συμβούλων του σώματος, συνοδευόμενα από σύντομο βιογραφικό σημείωμα κάθε μέλους ή συμβούλου·

               στ)

               τις δηλώσεις συμφερόντων των μελών των επιστημονικών επιτροπών, των επιστημονικών συμβούλων του σώματος και των εξωτερικών εμπειρογνωμόνων που συμμετείχαν σε ομάδα εργασίας.

         2.   Οι κανόνες διαφάνειας που αναφέρονται στην παράγραφο 1 εφαρμόζονται σύμφωνα με τις απαιτήσεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (6), και του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (7), ιδίως όσον αφορά το εμπορικό απόρρητο.
   Άρθρο 17
   Απόρρητο
   Τα μέλη των επιστημονικών επιτροπών, οι επιστημονικοί σύμβουλοι, οι εξωτερικοί εμπειρογνώμονες και οι ασκούμενοι δεν αποκαλύπτουν καμία πληροφορία που περιήλθε στη γνώση τους στο πλαίσιο των εργασιών των επιστημονικών επιτροπών, των θεματικών εργαστηρίων, των ομάδων εργασίας ή άλλων δραστηριοτήτων που άπτονται της εφαρμογής της παρούσας απόφασης, εφόσον ενημερωθούν ότι η πληροφορία είναι απόρρητη.
   ΚΕΦΑΛΑΙΟ 5
   ΤΕΛΙΚΕΣ ΔΙΑΤΑΞΕΙΣ
   Άρθρο 18
   Η γραμματεία των επιστημονικών επιτροπών της Επιτροπής
   1.   Οι επιστημονικές επιτροπές και οι ομάδες εργασίας τους, το συντονιστικό όργανο των επιτροπών, καθώς και άλλες συνεδριάσεις, εργαστήρια ή εκδηλώσεις που άπτονται της εφαρμογής της παρούσας απόφασης συγκαλούνται από την Επιτροπή.
   2.   Η Επιτροπή παρέχει επιστημονική και διοικητική γραμματειακή υποστήριξη στις επιστημονικές επιτροπές και στις ομάδες εργασίας τους, καθώς και σε όλες τις άλλες δραστηριότητες που άπτονται της εφαρμογής της παρούσας απόφασης.
   3.   Η γραμματεία είναι υπεύθυνη για την παροχή της απαραίτητης επιστημονικής και διοικητικής υποστήριξης, ώστε να διευκολύνεται η αποτελεσματική λειτουργία των επιστημονικών επιτροπών, να παρακολουθείται η τήρηση του εσωτερικού κανονισμού, ειδικότερα όσον αφορά τις απαιτήσεις αρτιότητας, ανεξαρτησίας και διαφάνειας, να εξασφαλίζεται η επικοινωνιακή προβολή των δραστηριοτήτων των επιτροπών και ο ενδεδειγμένος διάλογος μεταξύ των ενδιαφερόμενων παραγόντων, στον οποίο συμπεριλαμβάνεται η οργάνωση ακροάσεων για τις δραστηριότητες των επιτροπών και, τέλος, να εξασφαλίζεται η δημοσίευση των γνωμοδοτήσεων και άλλων δημόσιων εγγράφων. Επιπλέον, η γραμματεία παρέχει υποστήριξη στις επιτροπές και οργανώνει και εφαρμόζει τον έλεγχο ποιότητας στις γνωμοδοτήσεις, όπως προβλέπεται από τον εσωτερικό κανονισμό, όσον αφορά την πληρότητα, τη συνοχή, τη σαφήνεια, το βαθμό ανταπόκρισης στο αίτημα που υποβλήθηκε και τους συντακτικούς κανόνες.
   4.   Η γραμματεία εξασφαλίζει τον επιστημονικό και τεχνικό συντονισμό των δραστηριοτήτων των επιστημονικών επιτροπών και, κατά περίπτωση, το συντονισμό των δραστηριοτήτων τους με τις δραστηριότητες άλλων κοινοτικών, εθνικών ή διεθνών φορέων, καθώς και την εφαρμογή της διαδικασίας διαλόγου με τους ενδιαφερόμενους παράγοντες, η οποία ορίζεται στον εσωτερικό κανονισμό, και την επικοινωνιακή προβολή των δραστηριοτήτων των επιτροπών.
   Άρθρο 19
   Επιστροφή των εξόδων και αποζημιώσεις
   Τα μέλη των επιστημονικών επιτροπών, οι επιστημονικοί σύμβουλοι από το σώμα συμβούλων και οι εξωτερικοί εμπειρογνώμονες δικαιούνται αποζημίωση για τη συμμετοχή τους στις συνεδριάσεις των επιτροπών, στα θεματικά εργαστήρια, στις ομάδες εργασίας και σε άλλες συνεδριάσεις και εκδηλώσεις που διοργανώνονται από την Επιτροπή και για τις υπηρεσίες που προσφέρουν ως εισηγητές για ένα συγκεκριμένο ζήτημα, όπως προβλέπεται στο παράρτημα ΙΙΙ.
   Η επιστροφή των εξόδων μετακίνησης και διαμονής γίνεται από την Επιτροπή.
   Άρθρο 20
   Αντικατάσταση των επιστημονικών επιτροπών
   Οι επιστημονικές επιτροπές που συγκροτούνται με το άρθρο 1 παράγραφος 1 της παρούσας απόφασης αντικαθιστούν τις ήδη υπάρχουσες επιστημονικές επιτροπές που είχαν συσταθεί με την απόφαση 2004/210/ΕΚ ως εξής:

               α)

               η επιστημονική επιτροπή για την ασφάλεια των καταναλωτών αντικαθιστά την επιστημονική επιτροπή για τα καταναλωτικά προϊόντα·

               β)

               η επιστημονική επιτροπή για τους υγειονομικούς και περιβαλλοντικούς κινδύνους αντικαθιστά την επιστημονική επιτροπή για την υγεία και τους περιβαλλοντικούς κινδύνους·

               γ)

               η επιστημονική επιτροπή για τους αναδύοντες και πρόσφατα εντοπισμένους κινδύνους για την υγεία αντικαθιστά την επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγεία.

         Άρθρο 21
   Κατάργηση
   1.   Η απόφαση 2004/210/ΕΚ καταργείται.
   Ωστόσο, οι τρεις επιτροπές που είχαν συσταθεί με την προαναφερόμενη απόφαση εξακολουθούν να λειτουργούν έως ότου αναλάβουν τα καθήκοντά τους οι επιστημονικές επιτροπές που συγκροτούνται με την παρούσα απόφαση.
   2.   Οι παραπομπές στην καταργούμενη απόφαση νοούνται ως παραπομπές στην παρούσα απόφαση· οι αναφορές στις επιτροπές που συστήθηκαν με την καταργούμενη απόφαση νοούνται ως αναφορές στις επιτροπές που συγκροτούνται με την παρούσα απόφαση.

      Βρυξέλλες, 5 Αυγούστου 2008.

            Για την Επιτροπή

         Ανδρούλλα ΒΑΣΙΛΕΊΟΥ

            Μέλος της Επιτροπής

      (1)  ΕΕ L 66 της 4.3.2004, σ. 45.

      (2)  ΕΕ L 114 της 1.5.2007, σ. 14.

      (3)  ΕΕ L 396 της 30.12.2006, σ. 1· όπως διορθώθηκε στην ΕΕ L 136 της 29.5.2007, σ. 3.

      (4)  ΕΕ L 287 της 1.11.2007, σ. 25.

      (5)  COM(2002) 713 τελικό της 11ης Δεκεμβρίου 2002.

      (6)  ΕΕ L 8 της 12.1.2001, σ. 1.

      (7)  ΕΕ L 145 της 31.5.2001, σ. 43.

      ΠΑΡΑΡΤΗΜΑ I
      ΤΟΜΕΑΣ ΑΡΜΟΔΙΟΤΗΤΑΣ
      1.   Επιστημονική επιτροπή για την ασφάλεια των καταναλωτών
      Γνωμοδοτεί για ζητήματα που αφορούν κάθε είδους κινδύνους για την υγεία και την ασφάλεια (κυρίως χημικούς, βιολογικούς, μηχανικούς και άλλους φυσικούς κινδύνους) που προέρχονται από καταναλωτικά προϊόντα πλην των τροφίμων (για παράδειγμα: καλλυντικά προϊόντα και συστατικά τους, παιχνίδια, υφάσματα, ρούχα, προϊόντα ατομικής υγιεινής, προϊόντα οικιακής χρήσης όπως τα απορρυπαντικά κ.λπ.) και από υπηρεσίες (για παράδειγμα: τατουάζ, τεχνητό μαύρισμα κ.λπ.).
      2.   Επιστημονική επιτροπή για τους υγειονομικούς και τους περιβαλλοντικούς κινδύνους
      Γνωμοδοτεί για τους υγειονομικούς και περιβαλλοντικούς κινδύνους που οφείλονται σε ρύπους στα περιβαλλοντικά μέσα και για άλλους βιολογικούς και φυσικούς παράγοντες ή μεταβαλλόμενες φυσικές συνθήκες που μπορεί να έχουν αρνητικό αντίκτυπο στην υγεία και στο περιβάλλον, παραδείγματος χάριν σε σχέση με την ποιότητα του ατμοσφαιρικού αέρα, με τα ύδατα, με τα απόβλητα και με το έδαφος. Τέλος, γνωμοδοτεί για τις εκτιμήσεις του κύκλου ζωής στο περιβάλλον. Ασχολείται επίσης με ζητήματα υγείας και ασφάλειας που αφορούν την τοξικότητα και την οικοτοξικότητα των βιοκτόνων.
      Με την επιφύλαξη των αρμοδιοτήτων που έχουν ανατεθεί στον Ευρωπαϊκό Οργανισμό Χημικών Προϊόντων (ECHA), στην επιστημονική επιτροπή για την ασφάλεια των καταναλωτών και σε άλλους οργανισμούς εκτίμησης επικινδυνότητας, η επιτροπή για τους υγειονομικούς και τους περιβαλλοντικούς κινδύνους μπορεί να κληθεί από την Επιτροπή να αντιμετωπίσει, ιδίως σε συνεργασία με άλλους ευρωπαϊκούς οργανισμούς και ειδικότερα με τον ECHA, ζητήματα ανάλυσης της τοξικότητας και της οικοτοξικότητας χημικών, βιοχημικών και βιολογικών ενώσεων των οποίων η χρήση ενδέχεται να έχει βλαβερές συνέπειες στην υγεία του ανθρώπου και στο περιβάλλον. Επιπλέον, η επιτροπή αυτή θα ασχοληθεί με μεθοδολογικά ζητήματα εκτίμησης των κινδύνων για την υγεία και το περιβάλλον από τις χημικές ουσίες και τα μείγματα χημικών ουσιών, ώστε να είναι σε θέση να παρέχει έγκυρες και συνεκτικές συμβουλές στους τομείς αρμοδιότητάς της, καθώς και να συμβάλλει στην αντιμετώπιση των σχετικών ζητημάτων συνεργαζόμενη στενά με άλλους ευρωπαϊκούς οργανισμούς.
      3.   Επιστημονική επιτροπή για τους αναδυόμενους και τους πρόσφατα εντοπισμένους κινδύνους για την υγεία
      Παρέχει γνωμοδοτήσεις για ζητήματα που αφορούν αναδυόμενους ή πρόσφατα εντοπισμένους κινδύνους για την υγεία και το περιβάλλον και για γενικά θέματα, τα οποία είναι σύνθετα ή άπτονται πολλών επιστημονικών τομέων και απαιτούν συνολική εκτίμηση των κινδύνων για την ασφάλεια των καταναλωτών ή τη δημόσια υγεία και για σχετικά θέματα, τα οποία δεν καλύπτονται από άλλους κοινοτικούς φορείς εκτίμησης της επικινδυνότητας.
      Πιθανοί τομείς δραστηριότητας είναι, μεταξύ άλλων, οι εν δυνάμει κίνδυνοι λόγω αλληλεπίδρασης παραγόντων κινδύνου, τα συνεργικά αποτελέσματα, τα σωρευτικά αποτελέσματα, η μικροβιακή αντοχή, οι νέες τεχνολογίες όπως είναι οι νανοτεχνολογίες, τα ιατροτεχνολογικά βοηθήματα στα οποία περιλαμβάνονται και εκείνα στα οποία ενσωματώνονται ουσίες ζωικής ή/και ανθρώπινης προέλευσης, η μηχανική των ιστών, τα προϊόντα αίματος, η μείωση της γονιμότητας, ο καρκίνος των ενδοκρινών αδένων, οι φυσικοί κίνδυνοι όπως είναι ο θόρυβος και τα ηλεκτρομαγνητικά πεδία (από κινητά τηλέφωνα, πομπούς και ηλεκτρονικές οικιακές συσκευές) και οι μεθοδολογίες για την εκτίμηση των νέων κινδύνων. Μπορεί επίσης να κληθεί να ασχοληθεί με κινδύνους που αφορούν τους καθοριστικούς παράγοντες για τη δημόσια υγεία και τα μη μεταδοτικά νοσήματα.

      ΠΑΡΑΡΤΗΜΑ II
      ΕΣΩΤΕΡΙΚΟΣ ΚΑΝΟΝΙΣΜΟΣ
      Ο κοινός εσωτερικός κανονισμός που θα εγκριθεί από τις επιστημονικές επιτροπές σύμφωνα με το άρθρο 12 καλύπτει ειδικότερα τα ακόλουθα θέματα:
      1.   Συντονισμός μεταξύ των επιστημονικών επιτροπών

                  α)

                  Ορισμός της επιστημονικής επιτροπής που θα είναι αρμόδια, ύστερα από σχετικό αίτημα, για επιστημονικές γνωμοδοτήσεις σε θέματα που δεν εμπίπτουν στους τομείς αρμοδιότητας μόνο μιας επιστημονικής επιτροπής ή χρειάζεται να εξεταστούν από περισσότερες από μία επιτροπές·

                  β)

                  έγκριση κοινών γνωμοδοτήσεων, άμεσων συμβουλών, υπομνημάτων ή/και δηλώσεων θέσεων·

                  γ)

                  διαδικασίες για την εξασφάλιση του συντονισμού μεταξύ των επιστημονικών επιτροπών, συμπεριλαμβανομένων θεμάτων που αφορούν την εναρμόνιση της εκτίμησης επικινδυνότητας και τη λειτουργία του συντονιστικού οργάνου των επιτροπών.

            2.   Διαδικασίες λήψης αποφάσεων στο πλαίσιο των επιτροπών

                  α)

                  Εκλογή του προέδρου και των αντιπροέδρων των επιστημονικών επιτροπών·

                  β)

                  διαδικασίες έγκρισης γνωμοδοτήσεων:

                              —

                              υπό κανονικές συνθήκες,

                              —

                              υπό κανονικές συνθήκες με γραπτή διαδικασία και

                              —

                              με ταχύτερη γραπτή διαδικασία, εάν το απαιτεί ο επείγων χαρακτήρας ενός ζητήματος·

                  γ)

                  διαδικασία παροχής άμεσων συμβουλών, όταν τις ζητά η Επιτροπή, σύμφωνα με το άρθρο 2 παράγραφος 3. Η διαδικασία αυτή εξασφαλίζει την ποιότητα των συμβουλών και την έγκρισή τους από την επιτροπή·

                  δ)

                  έγκριση υπομνημάτων και εγγράφων θέσεων που εφιστούν την προσοχή της Επιτροπής σε συγκεκριμένα ή αναδυόμενα προβλήματα.

            3.   Οργάνωση της επιστημονικής εργασίας

                  α)

                  Δημιουργία και οργάνωση των ομάδων εργασίας των επιστημονικών επιτροπών, καθώς και των κοινών ομάδων εργασίας·

                  β)

                  διασύνδεση επιστημονικών συμβούλων από το σώμα συμβούλων με τις δραστηριότητες των επιτροπών και συμμετοχή εξωτερικών εμπειρογνωμόνων·

                  γ)

                  διορισμός εισηγητών και περιγραφή των καθηκόντων τους σε σχέση με την προετοιμασία των σχεδίων γνωμοδοτήσεων για τις επιστημονικές επιτροπές·

                  δ)

                  επιμέλεια της μορφής και του περιεχομένου των επιστημονικών γνωμοδοτήσεων και των διαδικασιών για την εξασφάλιση και τη βελτίωση της συνοχής τους, καθώς και των συντακτικών κανόνων·

                  ε)

                  διοργάνωση συνεδριάσεων, θεματικών εργαστηρίων και δικτύων και συμμετοχή σε αυτά·

                  στ)

                  διασύνδεση ασκουμένων·

            4.   Υποχρεώσεις των μελών της επιτροπής, των συνεργαζόμενων και των άλλων επιστημονικών συμβούλων από το σώμα συμβούλων, των εξωτερικών εμπειρογνωμόνων και των ασκουμένων

                  α)

                  Κριτήρια συμμετοχής και προϋποθέσεις υπό τις οποίες τερματίζεται η ιδιότητα του μέλους της επιτροπής·

                  β)

                  εφαρμογή των απαιτήσεων περί απορρήτου που ορίζονται στο άρθρο 17·

                  γ)

                  αρμοδιότητες και υποχρεώσεις των μελών, των συνεργαζόμενων μελών και άλλων επιστημονικών συμβούλων από το σώμα συμβούλων και των εξωτερικών εμπειρογνωμόνων όσον αφορά τις επαφές τους με τους αιτούντες, τις ειδικές ομάδες συμφερόντων και άλλους ενδιαφερόμενους παράγοντες·

                  δ)

                  προϋποθέσεις και διαδικασία βάσει της οποίας ένα μέλος επιτροπής, ένα συνεργαζόμενο μέλος ή άλλος επιστημονικός σύμβουλος ή ένας εξωτερικός εμπειρογνώμονας θα πρέπει να αποκλείεται από τη συζήτηση ή/και την ψηφοφορία για ένα συγκεκριμένο θέμα στο πλαίσιο της επιτροπής ή της ομάδας εργασίας, όταν υπάρχουν εύλογες αμφιβολίες για την ανεξαρτησία του.

            5.   Σχέσεις με τρίτους

                  α)

                  Διαδικασίες για τον προσδιορισμό, την επίλυση ή τη διευκρίνιση διιστάμενων απόψεων με κοινοτικούς, εθνικούς και διεθνείς φορείς που επιτελούν παρόμοιο έργο, συμπεριλαμβανομένης της ανταλλαγής πληροφοριών και της οργάνωσης κοινών συνεδριάσεων·

                  β)

                  εκπροσώπηση μιας επιστημονικής επιτροπής σε εξωτερικές δραστηριότητες, ιδίως σε σχέση με άλλους κοινοτικούς ή διεθνείς φορείς που ασχολούνται με αντίστοιχες δραστηριότητες·

                  γ)

                  οργάνωση της διαδικασίας διαλόγου με τους ενδιαφερόμενους παράγοντες, ειδικότερα διοργάνωση ακροάσεων με εκπροσώπους του κλάδου ή με άλλες ειδικές ομάδες συμφερόντων ή άλλους ενδιαφερόμενους παράγοντες·

                  δ)

                  δημοσίευση των επιστημονικών γνωμοδοτήσεων και άλλων εγγράφων.

      ΠΑΡΑΡΤΗΜΑ III
      ΑΠΟΖΗΜΙΩΣΕΙΣ
      Τα μέλη των επιστημονικών επιτροπών, οι επιστημονικοί σύμβουλοι του σώματος συμβούλων και οι εξωτερικοί εμπειρογνώμονες δικαιούνται αποζημιώσεις για τη συμμετοχή τους στις δραστηριότητες των επιστημονικών επιτροπών ως εξής:

                  Για τη συμμετοχή στις συνεδριάσεις:

                              —

                              300 ευρώ για κάθε πλήρη ημέρα συμμετοχής ή 150 ευρώ για συμμετοχή σε πρωινή ή απογευματινή συνεδρίαση μιας επιστημονικής επιτροπής, μιας ομάδας εργασίας ή για συμμετοχή σε εξωτερική συνεδρίαση που συνδέεται με το έργο μιας επιστημονικής επιτροπής.

                  Για τις υπηρεσίες εισηγητή για ένα θέμα το οποίο απαιτεί τουλάχιστον μιας ημέρας προετοιμασία του σχεδίου γνωμοδότησης και με προηγούμενη γραπτή συμφωνία της Επιτροπής:

                              —

                              300 ευρώ.

                              —

                              Εάν αιτιολογείται πλήρως και ανάλογα με το διαθέσιμο προϋπολογισμό, το ποσό αυτό μπορεί να αυξηθεί στα 600 ευρώ για θέματα τα οποία έχουν ιδιαίτερες απαιτήσεις όσον αφορά το φόρτο εργασίας.

            Η Επιτροπή θα αξιολογεί σε τακτική βάση την ανάγκη προσαρμογής των προαναφερόμενων αποζημιώσεων με βάση τους δείκτες τιμών, τις αποζημιώσεις που καταβάλλονται σε εμπειρογνώμονες σε άλλους ευρωπαϊκούς φορείς και την πείρα όσον αφορά το φόρτο εργασίας των μελών, των συνεργαζόμενων μελών, των άλλων επιστημονικών συμβούλων και των εξωτερικών εμπειρογνωμόνων. Η πρώτη αξιολόγηση θα πραγματοποιηθεί το 2009.


title: Απόφαση 2009/558/ΚΕΠΠΑ του Συμβουλίου, της 16ης Μαρτίου 2009 , για τη σύναψη της συμφωνίας μεταξύ της Ευρωπαϊκής Ένωσης και του Ισραήλ σχετικά με τις διαδικασίες ασφαλείας για την ανταλλαγή διαβαθμισμένων πληροφοριών

text:
               24.7.2009

               EL

               Επίσημη Εφημερίδα της Ευρωπαϊκής Ένωσης

               L 192/63

         ΑΠΌΦΑΣΗ 2009/558/ΚΕΠΠΑ ΤΟΥ ΣΥΜΒΟΥΛΊΟΥ
   της 16ης Μαρτίου 2009
   για τη σύναψη της συμφωνίας μεταξύ της Ευρωπαϊκής Ένωσης και του Ισραήλ σχετικά με τις διαδικασίες ασφαλείας για την ανταλλαγή διαβαθμισμένων πληροφοριών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 24,
   τη σύσταση της προεδρίας,
   Εκτιμώντας τα ακόλουθα:

               (1)

               Κατά τη σύνοδό του στις 18 Φεβρουαρίου 2008, το Συμβούλιο αποφάσισε να εξουσιοδοτήσει την προεδρία, επικουρούμενη από το γενικό γραμματέα/ύπατο εκπρόσωπο (ΓΓ/ΥΕ) και σε στενή σύνδεση με την Επιτροπή, να αρχίσει διαπραγματεύσεις με το Κράτος του Ισραήλ, σύμφωνα με το άρθρο 24 της συνθήκης για την Ευρωπαϊκή Ένωση, προκειμένου να συνάψει συμφωνία για την ασφάλεια των πληροφοριών.

               (2)

               Βάσει της εν λόγω εξουσιοδότησης για την έναρξη των διαπραγματεύσεων, η προεδρία, επικουρούμενη από τον ΓΓ/ΥΕ, διαπραγματεύθηκε συμφωνία μεταξύ της Ευρωπαϊκής Ένωσης και του Ισραήλ σχετικά με τις διαδικασίες ασφαλείας για την ανταλλαγή διαβαθμισμένων πληροφοριών.

               (3)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Ένωσης και του Ισραήλ σχετικά με τις διαδικασίες ασφαλείας για την ανταλλαγή διαβαθμισμένων πληροφοριών εγκρίνεται εξ ονόματος της Ευρωπαϊκής Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, δεσμεύοντας την Ευρωπαϊκή Ένωση.
   Άρθρο 3
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 16 Μαρτίου 2009.

            Για το Συμβούλιο

            Ο Πρόεδρος

         A. VONDRA

    ---documentbreak---

               24.7.2009

               EL

               Επίσημη Εφημερίδα της Ευρωπαϊκής Ένωσης

               L 192/64

         ΜΕΤΑΦΡΑΣΗ
   ΣΥΜΦΩΝΊΑ
   Μεταξύ της Ευρωπαϊκής Ένωσης και του Ισραήλ σχετικά με τις διαδικασίες ασφάλειας για την ανταλλαγή διαβαθμισμένων πληροφοριών
   Η ΚΥΒΕΡΝΗΣΗ ΤΟΥ ΚΡΑΤΟΥΣ ΤΟΥ ΙΣΡΑΗΛ,
   εκπροσωπούμενη από τον ισραηλινό υπουργό Άμυνας, εφεξής αποκαλούμενος «ΙΥΑ»
   και
   Η ΕΥΡΩΠΑΪΚΗ ΕΝΩΣΗ,
   εφεξής αποκαλούμενη «ΕΕ»,
   εκπροσωπούμενη από την προεδρία του Συμβουλίου της Ευρωπαϊκής Ένωσης,
   εφεξής αποκαλούμενες «τα μέρη»,
   ΕΚΤΙΜΩΝΤΑΣ ότι τα μέρη σκοπεύουν να συνεργαστούν σε θέματα κοινού ενδιαφέροντος σε σχέση ιδίως με θέματα άμυνας και ασφάλειας,
   ΕΚΤΙΜΩΝΤΑΣ ότι η πλήρης και αποτελεσματική διαβούλευση και συνεργασία μεταξύ των μερών ενδέχεται να απαιτεί πρόσβαση σε διαβαθμισμένες πληροφορίες και υλικό του Ισραήλ και της ΕΕ, καθώς και ανταλλαγή διαβαθμισμένων πληροφοριών και σχετικού υλικού μεταξύ του Ισραήλ και της ΕΕ,
   ΕΚΤΙΜΩΝΤΑΣ ότι τα μέρη επιθυμούν να προστατεύουν και να διαφυλάσσουν τις διαβαθμισμένες πληροφορίες και το υλικό που ανταλλάσσουν μεταξύ τους,
   ΕΚΤΙΜΩΝΤΑΣ ότι η προστασία διαβαθμισμένων πληροφοριών και σχετικού υλικού στα οποία υπάρχει πρόσβαση και τα οποία ανταλλάσσονται απαιτεί κατάλληλα μέτρα ασφαλείας,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Για την επίτευξη των στόχων της πλήρους και αποτελεσματικής συνεργασίας μεταξύ των μερών σε θέματα κοινού ενδιαφέροντος, σε σχέση, ιδίως, με θέματα άμυνας και ασφάλειας, η παρούσα συμφωνία σχετικά με τις διαδικασίες ασφάλειας για την ανταλλαγή διαβαθμισμένων πληροφοριών και υλικού (εφεξής «η συμφωνία») εφαρμόζεται σε διαβαθμισμένες πληροφορίες και υλικά υπό οιαδήποτε μορφή και σε οιονδήποτε τομέα που το ένα μέρος παρέχει στο άλλο ή που ανταλλάσσονται μεταξύ των μερών.
   Άρθρο 2
   Για τους σκοπούς της παρούσας συμφωνίας, νοούνται ως:

               α)

               «διαβαθμισμένες πληροφορίες», οι πληροφορίες (δηλαδή γνώσεις που είναι δυνατόν να γνωστοποιούνται υπό οιαδήποτε μορφή, συμπεριλαμβανομένης της γραπτής, της προφορικής ή της οπτικής) ή το υλικό, που έχουν ορισθεί από εκάτερο των μερών, σύμφωνα με τις εσωτερικές του νομοθετικές και κανονιστικές διατάξεις, ότι εμπίπτουν στα αντίστοιχα συμφέροντα ασφαλείας του και ότι πρέπει να προφυλάσσονται από μη επιτρεπόμενη κοινολόγηση και τους έχει αποδοθεί διαβάθμιση ασφαλείας από εκάτερο των μερών της παρούσας συμφωνίας (εφεξής «διαβαθμισμένες πληροφορίες»)·

               β)

               «υλικό», κάθε έγγραφο, προϊόν ή ουσία επί ή εντός του οποίου μπορεί να καταγραφούν ή να ενσωματωθούν πληροφορίες, ανεξαρτήτως του φυσικού του χαρακτήρα, μεταξύ άλλων, αλλά όχι περιοριστικά: γραπτό (επιστολή, σημείωμα, πρακτικά, έκθεση, μνημόνιο, σήμα/μήνυμα), λογισμικό, δισκέτα υπολογιστή, CD ROM, κλειδί USB, εξοπλισμός, μηχανήματα, συσκευές, υποδείγματα, φωτογραφίες/διαφάνειες/προσχέδια, ηχογραφήσεις, μαγνητοταινίες, κασέτες, κινηματογραφικές ταινίες, αντίγραφα, χάρτες, σχέδια, σημειωματάρια, μεμβράνες, χαρτιά carbon αντιγραφής, κορδέλα γραφομηχανής ή εκτυπωτή.

         Άρθρο 3
   Για τους σκοπούς της παρούσας συμφωνίας, ως «ΕΕ» νοείται το Συμβούλιο της Ευρωπαϊκής Ένωσης (εφεξής: «το Συμβούλιο»), ο γενικός γραμματέας/ύπατος εκπρόσωπος και η Γενική Γραμματεία του Συμβουλίου, καθώς και η Επιτροπή των Ευρωπαϊκών Κοινοτήτων (εφεξής: «Ευρωπαϊκή Επιτροπή»).
   Άρθρο 4
   Κάθε μέρος:

               α)

               προστατεύει και διασφαλίζει τις διαβαθμισμένες πληροφορίες τις οποίες το ένα μέρος παρέχει στο άλλο ή που ανταλλάσσονται μεταξύ των μερών, δυνάμει της παρούσας συμφωνίας, σύμφωνα με τις εσωτερικές τους νομοθετικές και κανονιστικές διατάξεις·

               β)

               εξασφαλίζει ότι οι διαβαθμισμένες πληροφορίες που παρέχονται ή ανταλλάσσονται δυνάμει της παρούσας συμφωνίας διατηρούν την επισήμανση διαβάθμισης ασφαλείας που έχει καθορίσει το αποστέλλον μέρος. Το παραλαμβάνον μέρος προστατεύει και διασφαλίζει τις διαβαθμισμένες πληροφορίες σύμφωνα με τις διατάξεις που καθορίζονται από τις δικές του κανονιστικές διατάξεις περί ασφαλείας πληροφοριών ή υλικού με ισοδύναμη διαβάθμιση ασφαλείας, όπως ορίζεται στο άρθρο 6. Κατ’ αυτόν τον τρόπο, τα μέρη παρέχουν σε όλες αυτές τις διαβαθμισμένες πληροφορίες τον ίδιο βαθμό προστασίας της ασφάλειας με αυτόν που προβλέπεται για τις δικές τους διαβαθμισμένες πληροφορίες ισοδύναμης διαβάθμισης·

               γ)

               δεν χρησιμοποιεί τις διαβαθμισμένες πληροφορίες για σκοπούς ή βάσει όρων ασφαλείας διαφορετικών από αυτούς τους οποίους έχει ορίσει ο φορέας προέλευσης ή από αυτούς για τους οποίους παρέχονται ή ανταλλάσσονται οι πληροφορίες· η ρύθμιση αυτή περιλαμβάνει και την τοποθεσία του διαβαθμισμένου εξοπλισμού·

               δ)

               δεν κοινολογεί τις εν λόγω διαβαθμισμένες πληροφορίες σε τρίτους ή σε οποιοδήποτε όργανο ή οντότητα της ΕΕ που δεν αναφέρονται στο άρθρο 3 χωρίς την προηγούμενη γραπτή συγκατάθεση του αποστέλλοντος μέρους·

               ε)

               δεν επιτρέπει σε άτομα να έχουν πρόσβαση σε διαβαθμισμένες πληροφορίες, εκτός εάν είναι ανάγκη να γνωρίζουν (π.χ. άτομα που κατά την εκπλήρωση των επίσημων καθηκόντων τους απαιτείται να έχουν πρόσβαση) και, εφόσον χρειάζεται, έχουν υποβληθεί προσηκόντως σε έλεγχο διαβάθμισης ασφαλείας και έχουν λάβει άδεια από το οικείο μέρος.

         Άρθρο 5
   1.   Διαβαθμισμένες πληροφορίες είναι δυνατόν να κοινολογούνται ή να γνωστοποιούνται, από ένα μέρος, το «αποστέλλον μέρος», προς το άλλο μέρος, το «παραλαμβάνον μέρος».
   2.   Για τη γνωστοποίηση σε παραλήπτες άλλους από τα μέρη, απαιτείται η λήψη απόφασης κοινολόγησης ή γνωστοποίησης διαβαθμισμένων πληροφοριών από το παραλαμβάνον μέρος, κατόπιν γραπτής συγκατάθεσης του αποστέλλοντος μέρους.
   3.   Κάθε μέρος αποφασίζει για τη γνωστοποίηση διαβαθμισμένων πληροφοριών στο άλλο μέρος κατά περίπτωση. Κατά την εφαρμογή των παραγράφων 1 και 2, η γενική γνωστοποίηση είναι δυνατή μόνον εάν καθοριστούν και συμφωνηθούν διαδικασίες μεταξύ των μερών σχετικά με ορισμένες κατηγορίες πληροφοριών που αφορούν τις επιχειρησιακές τους απαιτήσεις.
   4.   Διαβαθμισμένες πληροφορίες που λαμβάνονται από το αποστέλλον μέρος δύνανται να παρέχονται σε ανάδοχο ή σε μελλοντικό ανάδοχο, από το περιλαμβάνον μέρος, κατόπιν προηγούμενης γραπτής συγκατάθεσης του αποστέλλοντος μέρους. Πριν από τη γνωστοποίηση ή την κοινολόγηση σε ανάδοχο ή σε μελλοντικό ανάδοχο διαβαθμισμένων πληροφοριών που λαμβάνονται από το αποστέλλον μέρος, το παραλαμβάνον μέρος, σύμφωνα με τις εσωτερικές του κανονιστικές διατάξεις και τους εσωτερικούς του κανόνες, εξασφαλίζει ότι ο εν λόγω ανάδοχος ή μελλοντικός ανάδοχος, και τα μέσα του αναδόχου, είναι σε θέση να προστατεύσουν τις πληροφορίες και διαθέτουν κατάλληλη άδεια πρόσβασης.
   5.   Σύμφωνα με τις εσωτερικές του κανονιστικές διατάξεις και τους εσωτερικούς του κανόνες, κάθε μέρος εξασφαλίζει την ασφάλεια των μέσων και εγκαταστάσεων στις οποίες φυλάσσονται διαβαθμισμένες πληροφορίες, τις οποίες έχει διαβιβάσει το άλλο μέρος, και εξασφαλίζει ότι για κάθε μέσο ή εγκατάσταση έχουν ληφθεί όλα τα απαραίτητα μέτρα για τον έλεγχο και την προστασία των διαβαθμισμένων πληροφοριών.
   Άρθρο 6
   1.   Οι διαβαθμισμένες πληροφορίες επισημαίνονται ως ακολούθως:

               α)

            Για το Κράτος του Ισραήλ, οι διαβαθμισμένες πληροφορίες που επισημαίνονται ως
                   (Top Secret),
                   (Secret) ή
                   (Confidential)·

               β)

               Για την ΕΕ, οι διαβαθμισμένες πληροφορίες επισημαίνονται ως TRES SECRET UE/EU TOP SECRET, SECRET UE, CONFIDENTIEL UE ή RESTREINT UE.

         2.   Οι αντίστοιχες διαβαθμίσεις ασφάλειας είναι οι εξής:

               Διαβάθμιση του Ισραήλ

               Διαβάθμιση της ΕΕ

                   (Top Secret)

               TRES SECRET UE/EU TOP SECRET

                   (Secret)

               SECRET UE

                   (Confidential)

               CONFIDENTIEL UE

               (Δεν υπάρχει αντίστοιχο στο Ισραήλ)

               RESTREINT UE (ΓΙΑ ΠΕΡΙΟΡΙΣΜΕΝΗ ΧΡΗΣΗ)

         Το μέρος «Ισραήλ» αναλαμβάνει να αποδίδει στις διαβαθμισμένες πληροφορίες RESTREINT UE την ίδια προστασία όπως και στις διαβαθμισμένες πληροφορίες  (Confidential).
   Άρθρο 7
   Έκαστο των μερών μεριμνά ώστε να διαθέτει σύστημα ασφαλείας και μέτρα ασφαλείας, τα οποία βασίζονται στις βασικές αρχές και τα στοιχειώδη πρότυπα ασφαλείας που καθορίζονται στις αντίστοιχες εσωτερικές νομοθετικές και κανονιστικές του διατάξεις, και αντανακλώνται στις ρυθμίσεις που θεσπίζονται σύμφωνα με το άρθρο 12, ώστε να εξασφαλίζεται η εφαρμογή ισοδύναμου επιπέδου προστασίας στις διαβαθμισμένες πληροφορίες που παρέχονται ή ανταλλάσσονται δυνάμει της παρούσας συμφωνίας.
   Άρθρο 8
   1.   Τα μέρη εξασφαλίζουν ότι όλα τα πρόσωπα τα οποία κατά την εκτέλεση των επίσημων καθηκόντων τους απαιτείται να έχουν πρόσβαση, ή λόγω των καθηκόντων ή των αρμοδιοτήτων τους τούς επιτρέπεται η πρόσβαση, σε διαβαθμισμένες πληροφορίες που παρέχονται ή ανταλλάσσονται δυνάμει της παρούσας συμφωνίας, έχουν υποβληθεί σε δέοντα έλεγχο διαβάθμισης ασφαλείας, πριν να τους επιτραπεί η πρόσβαση σε αυτές τις διαβαθμισμένες πληροφορίες.
   2.   Οι διαδικασίες ελέγχου διαβάθμισης ασφαλείας αποσκοπούν στην εξακρίβωση, σύμφωνα με τις εσωτερικές κανονιστικές διατάξεις και τους εσωτερικούς κανόνες κατά πόσον όλοι οι σχετικοί παράγοντες που αφορούν ένα άτομο είναι τέτοιοι ώστε το άτομο αυτό να έχει πρόσβαση σε διαβαθμισμένες πληροφορίες.
   Άρθρο 9
   Τα μέρη παρέχουν αμοιβαία αρωγή όσον αφορά την ασφάλεια των διαβαθμισμένων πληροφοριών που παρέχονται ή ανταλλάσσονται δυνάμει της παρούσας συμφωνίας, και θέματα κοινού ενδιαφέροντος που άπτονται της ασφάλειας. Οι αμοιβαίες διαβουλεύσεις και επισκέψεις ασφάλειας διεξάγονται από τις αρχές που αναφέρονται στο άρθρο 12, με σκοπό την εξακρίβωση, εντός των αντίστοιχων τομέων ευθύνης των μερών, της αποτελεσματικότητας των ρυθμίσεων ασφαλείας που θα καθοριστούν σύμφωνα με το άρθρο αυτό. Οι πρακτικές λεπτομέρειες για τις επισκέψεις αυτές και για κάθε άλλη επίσκεψη για τους σκοπούς της εφαρμογής της παρούσας συμφωνίας ορίζονται στις ρυθμίσεις που θα καταρτιστούν σύμφωνα με το άρθρο 12.
   Άρθρο 10
   1.   Για τους σκοπούς της παρούσας συμφωνίας:

               α)

               Όσον αφορά την ΕΕ, όλη η αλληλογραφία αποστέλλεται στο Συμβούλιο, στην εξής διεύθυνση:

                           Council of the European Union (Συμβούλιο της Ευρωπαϊκής Ένωσης)

                           Chief Registry Officer (Υπόψιν Προϊσταμένου της Υπηρεσίας Μητρώου)

                           Rue de la Loi/Wetstraat, 175

                           1048 Bruxelles/Brussel

                           BELGIQUE/BELGIË

                     Όλη η αλληλογραφία διαβιβάζεται στα κράτη μέλη και την Ευρωπαϊκή Επιτροπή από τον Προϊστάμενο της Υπηρεσίας Μητρώου του Συμβουλίου (Chief Registry Officer), με την επιφύλαξη της παραγράφου 2.

               β)

               Όσον αφορά το Ισραήλ, όλη η αλληλογραφία αποστέλλεται στη Directorate of Security of the Defense Establishment D.S.D.E. (MALMAB), στην εξής διεύθυνση:

                           Ministry of Defense

                           Kaplan St.

                           Hakirya Tel-Aviv

                           ISRAEL

         2.   Κατ’ εξαίρεση, η αλληλογραφία ενός Μέρους στην οποία έχουν πρόσβαση μόνον ορισμένοι αρμόδιοι υπάλληλοι, όργανα ή υπηρεσίες του Μέρους αυτού, είναι δυνατόν, για επιχειρησιακούς λόγους, να απευθύνεται και να είναι προσιτή μόνο σε ορισμένους αρμόδιους υπαλλήλους, όργανα ή υπηρεσίες του άλλου Μέρους που υποδεικνύονται συγκεκριμένα ως παραλήπτες, λαμβανομένων υπόψη των αρμοδιοτήτων τους και σύμφωνα με την αρχή της ανάγκης να γνωρίζουν τις εν λόγω πληροφορίες.
   Όσον αφορά την ΕΕ, η αλληλογραφία αυτή διαβιβάζεται μέσω του Προϊσταμένου της Υπηρεσίας Μητρώου του Συμβουλίου ή του Προϊσταμένου της Υπηρεσίας Μητρώου της Διεύθυνσης Ασφαλείας της Ευρωπαϊκής Επιτροπής, όταν οι εν λόγω πληροφορίες απευθύνονται στην Ευρωπαϊκή Επιτροπή.
   Όσον αφορά το μέρος «Ισραήλ», η αλληλογραφία αυτή διαβιβάζεται μέσω της Directorate of Security of the Defense Establishment D.S.D.E. (MALMAB). Όταν η ΕΕ επιθυμεί να αποστείλει διαβαθμισμένες πληροφορίες σε ισραηλινούς υπουργούς ή οργανώσεις, εκτός του ΙΥΑ, η Directorate of Security of the Defense Establishment D.S.D.E. (MALMAB) κοινοποιεί, στον Προϊστάμενο της Υπηρεσίας Μητρώου του Συμβουλίου, την ισραηλινή αρχή ασφαλείας που είναι υπεύθυνη για αυτά τα υπουργεία ή τις οργανώσεις που εφαρμόζουν ισότιμους κανόνες για την προστασία των διαβαθμισμένων πληροφοριών.
   Άρθρο 11
   Ο ΙΥΑ, ο γενικός γραμματέας του Συμβουλίου και το υπεύθυνο για θέματα ασφαλείας μέλος της Ευρωπαϊκής Επιτροπής επιβλέπουν την εφαρμογή της παρούσας συμφωνίας.
   Άρθρο 12
   1.   Για την εφαρμογή της παρούσας συμφωνίας, θεσπίζονται ρυθμίσεις ασφαλείας μεταξύ των τριών αρχών που αναφέρονται στις παραγράφους 2, 3 και 4, προκειμένου να καθοριστούν τα πρότυπα για την αμφίδρομη προστασία και διαφύλαξη των διαβαθμισμένων πληροφοριών δυνάμει της παρούσας συμφωνίας.
   2.   Η Directorate of Security of the Defense Establishment D.S.D.E. (MALMAB), υπό τη διεύθυνση και εξ ονόματος του ισραηλινού υπουργού Άμυνας, αναλαμβάνει τις ρυθμίσεις ασφαλείας για την προστασία και τη διαφύλαξη των διαβαθμισμένων πληροφοριών που παρέχονται στο Ισραήλ δυνάμει της παρούσας συμφωνίας.
   3.   Η Υπηρεσία Ασφαλείας της Γενικής Γραμματείας του Συμβουλίου, υπό τη διεύθυνση και για λογαριασμό του Γενικού Γραμματέα του Συμβουλίου, ενεργώντας εξ ονόματος του Συμβουλίου και υπό την εξουσία του, αναλαμβάνει τις ρυθμίσεις ασφαλείας για την προστασία και τη διαφύλαξη των διαβαθμισμένων πληροφοριών που παρέχονται στην Ευρωπαϊκή Ένωση δυνάμει της παρούσας συμφωνίας.
   4.   Η Διεύθυνση Ασφαλείας της Ευρωπαϊκής Επιτροπής, ενεργώντας υπό την εξουσία του υπεύθυνου για θέματα ασφαλείας μέλους της Επιτροπής, αναλαμβάνει τις ρυθμίσεις ασφαλείας για την προστασία και τη διαφύλαξη των διαβαθμισμένων πληροφοριών που παρέχονται ή ανταλλάσσονται δυνάμει της παρούσας συμφωνίας εντός της Ευρωπαϊκής Επιτροπής και στις εγκαταστάσεις της.
   5.   Όσον αφορά την ΕΕ, οι ρυθμίσεις ασφαλείας της παραγράφου 1 υπόκεινται στην έγκριση της Επιτροπής Ασφαλείας του Συμβουλίου.
   Άρθρο 13
   Σε περίπτωση αποδεδειγμένης ή εικαζόμενης απώλειας ή διαρροής διαβαθμισμένων πληροφοριών, το παραλαμβάνον μέρος ενημερώνει το αποστέλλον μέρος. Το παραλαμβάνον μέρος ξεκινά έρευνα για τον προσδιορισμό των περιστάσεων. Τα αποτελέσματα της έρευνας και οι πληροφορίες σχετικά με τα μέτρα που λαμβάνονται για την πρόληψη της υποτροπής διαβιβάζονται στο αποστέλλον μέρος. Οι αρχές που αναφέρονται στο άρθρο 12 μπορούν να θεσπίζουν διαδικασίες για τον σκοπό αυτό.
   Άρθρο 14
   Κάθε μέρος είναι υπεύθυνο για την κάλυψη των δαπανών που προκύπτουν από την εφαρμογή της παρούσας συμφωνίας.
   Άρθρο 15
   Πριν από την παροχή ή την ανταλλαγή διαβαθμισμένων πληροφοριών μεταξύ των μερών δυνάμει της παρούσας συμφωνίας, οι αναφερόμενες στο άρθρο 12 υπεύθυνες αρχές ασφαλείας συμφωνούν ότι τα μέρη είναι σε θέση να προστατεύσουν και να διαφυλάξουν τις διαβαθμισμένες πληροφορίες κατά τρόπο ο οποίος συνάδει προς την παρούσα συμφωνία και προς τις ρυθμίσεις που θεσπίζονται σύμφωνα με το άρθρο 12.
   Άρθρο 16
   Η παρούσα συμφωνία ουδόλως εμποδίζει τα μέρη να συνάπτουν άλλες συμφωνίες σχετικές με την παροχή ή την ανταλλαγή διαβαθμισμένων πληροφοριών, υπό την προϋπόθεση ότι αυτές δεν συγκρούονται με τις διατάξεις της παρούσας συμφωνίας.
   Άρθρο 17
   Όλες οι διαφορές μεταξύ του Ισραήλ και της Ευρωπαϊκής Ένωσης που απορρέουν από την ερμηνεία ή την εφαρμογή της παρούσας συμφωνίας διακανονίζονται μόνον με διαπραγμάτευση μεταξύ των μερών. Κατά τη διάρκεια των διαπραγματεύσεων, αμφότερα τα μέρη συνεχίζουν να εκπληρούν όλες τις υποχρεώσεις τους δυνάμει της παρούσας συμφωνίας.
   Άρθρο 18
   1.   Η παρούσα συμφωνία αρχίζει να ισχύει μόλις τα μέρη κοινοποιήσουν εκατέρωθεν την ολοκλήρωση των εσωτερικών διαδικασιών που είναι αναγκαίες για τον σκοπό αυτό.
   2.   Κάθε μέρος ενημερώνει το άλλο μέρος για τυχόν αλλαγές των νομοθετικών και κανονιστικών του διατάξεων, οι οποίες θα μπορούσαν να επηρεάσουν την προστασία των διαβαθμισμένων πληροφοριών οι οποίες αναφέρονται στην παρούσα συμφωνία.
   3.   Η παρούσα συμφωνία δύναται να επανεξεταστεί για να μελετηθούν ενδεχόμενες τροποποιήσεις κατόπιν αιτήματος εκατέρου των μερών.
   4.   Τυχόν τροποποίηση της παρούσας συμφωνίας γίνεται μόνο γραπτώς και κατόπιν κοινής συμφωνίας των μερών. Τίθεται σε ισχύ κατόπιν αμοιβαίας κοινοποίησης, όπως προβλέπεται από την παράγραφο 1.
   Άρθρο 19
   Η παρούσα συμφωνία μπορεί να καταγγελθεί από μέρος κατόπιν γραπτής ειδοποίησης καταγγελίας που αποστέλλεται στο άλλος μέρος. Η καταγγελία αυτή παράγει αποτελέσματα έξι μήνες μετά την παραλαβή της κοινοποίησης από το άλλος μέρος, αλλά δεν επηρεάζει τις υποχρεώσεις που έχουν ήδη αναληφθεί δυνάμει των διατάξεων της παρούσας συμφωνίας. Συγκεκριμένα, όλες οι διαβαθμισμένες πληροφορίες που έχουν παρασχεθεί ή ανταλλαγεί δυνάμει της παρούσας συμφωνίας εξακολουθούν να προστατεύονται σύμφωνα με τις διατάξεις αυτής.
   Σε πίστωση των ανωτέρω, οι υπογεγραμμένοι, δεόντως εξουσιοδοτημένοι, πληρεξούσιοι, υπέγραψαν την παρούσα συμφωνία.

      Έγινε στο Tel-Aviv, την 11η Ιουνίου 2009, σε δύο αντίτυπα στην αγγλική γλώσσα.

            Για το Ισραήλ

            Ο Υπουργός Άμυνας

            Για την Ευρωπαϊκή Ένωση

            Ο Γενικός Γραμματέας/Ύπατος Εκπρόσωπος


title: Απόφαση 2005/296/ΚΕΠΠΑ, ΔΕΥ του Συμβουλίου, της 24ης Ιανουαρίου 2005, για τη σύναψη συμφωνίας μεταξύ της Ευρωπαϊκής Ένωσης και της Πρώην Γιουγκοσλαβικής Δημοκρατίας της Μακεδονίας σχετικά με διαδικασίες ασφάλειας για την ανταλλαγή διαβαθμισμένων πληροφοριών

text:
               13.4.2005

               EL

               Επίσημη Εφημερίδα της Ευρωπαϊκής Ένωσης

               L 94/38

         ΑΠΌΦΑΣΗ 2005/296/ΚΕΠΠΑ, ΔΕΥ ΤΟΥ ΣΥΜΒΟΥΛΊΟΥ
   της 24ης Ιανουαρίου 2005
   για τη σύναψη συμφωνίας μεταξύ της Ευρωπαϊκής Ένωσης και της Πρώην Γιουγκοσλαβικής Δημοκρατίας της Μακεδονίας σχετικά με διαδικασίες ασφάλειας για την ανταλλαγή διαβαθμισμένων πληροφοριών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως τα άρθρα 24 και 38,
   τη σύσταση της προεδρίας,
   Εκτιμώντας τα ακόλουθα:

               (1)

               Κατά τη σύνοδό του στις 27 και 28 Νοεμβρίου 2003, το Συμβούλιο αποφάσισε να εξουσιοδοτήσει την προεδρία, επικουρούμενη από το Γενικό Γραμματέα/Ύπατο Εκπρόσωπο, να αρχίσει διαπραγματεύσεις με ορισμένα τρίτα κράτη, σύμφωνα με τα άρθρα 24 και 38 της συνθήκης για την Ευρωπαϊκή Ένωση, προκειμένου να συνάψει η Ευρωπαϊκή Ένωση με έκαστο τρίτο κράτος συμφωνία σχετικά με τις διαδικασίες ασφάλειας για την ανταλλαγή διαβαθμισμένων πληροφοριών.

               (2)

               Σύμφωνα με την εν λόγω εξουσιοδότηση για την έναρξη διαπραγματεύσεων, η προεδρία, επικουρούμενη από το Γενικό Γραμματέα/Ύπατο Εκπρόσωπο, διαπραγματεύθηκε συμφωνία με την Πρώην Γιουγκοσλαβική Δημοκρατία της Μακεδονίας σχετικά με τις διαδικασίες ασφάλειας για την ανταλλαγή διαβαθμισμένων πληροφοριών.

               (3)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ ΤΑ ΑΚΟΛΟΥΘΑ:
   Άρθρο 1
   Η συμφωνία μεταξύ της Ευρωπαϊκής Ένωσης και της Πρώην Γιουγκοσλαβικής Δημοκρατίας της Μακεδονίας σχετικά με τις διαδικασίες ασφάλειας για την ανταλλαγή διαβαθμισμένων πληροφοριών εγκρίνεται εξ ονόματος της Ευρωπαϊκής Ένωσης.
   Το κείμενο της συμφωνίας προσαρτάται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο το αρμόδιο να υπογράψει τη συμφωνία δεσμεύοντας την Ευρωπαϊκή Ένωση.
   Άρθρο 3
   Η παρούσα απόφαση παράγει αποτελέσματα κατά την ημερομηνία της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 24 Ιανουαρίου 2005.

            Για το Συμβούλιο

            Ο Πρόεδρος

         F. BODEN

   ΣΥΜΦΩΝΊΑ
   μεταξύ της Πρώην Γιουγκοσλαβικής Δημοκρατίας της Μακεδονίας και της Ευρωπαϊκής Ένωσης με αντικείμενο τις διαδικασίες ασφάλειας για την ανταλλαγή διαβαθμισμένων πληροφοριών
   Η ΠΡΩΗΝ ΓΙΟΥΓΚΟΣΛΑΒΙΚΗ ΔΗΜΟΚΡΑΤΙΑ ΤΗΣ ΜΑΚΕΔΟΝΙΑΣ,
   εκπροσωπούμενη από την κυβέρνησή της,
   αφενός,
   και
   η Ευρωπαϊκή Ένωση, εφεξής «ΕΕ»,
   εκπροσωπούμενη από την προεδρία του Συμβουλίου της Ευρωπαϊκής Ένωσης
   αφετέρου,
   αποκαλούμενες εφεξής «τα μέρη»,
   ΕΧΟΝΤΑΣ κατά νου την αναληφθείσα κοινή δέσμευση για τη διαδικασία σταθεροποίησης και σύνδεσης, η οποία θα εξακολουθήσει να συνιστά το πλαίσιο της ευρωπαϊκής πορείας της Πρώην Γιουγκοσλαβικής Δημοκρατίας της Μακεδονίας έως ότου προσχωρήσει μελλοντικά στην ΕΕ,
   ΕΚΤΙΜΩΝΤΑΣ ότι τα μέρη συμμερίζονται τους στόχους της από κάθε άποψη ενίσχυσης της ασφάλειάς τους και της παροχής, στους υπηκόους τους, υψηλού επιπέδου ασφάλειας μέσα σε ένα χώρο ασφάλειας,
   ΕΚΤΙΜΩΝΤΑΣ ότι τα μέρη συμφωνούν ότι θα πρέπει να αναπτύξουν μεταξύ τους διαβουλεύσεις και συνεργασία σε θέματα κοινού ενδιαφέροντος που αφορούν την ασφάλεια,
   ΕΚΤΙΜΩΝΤΑΣ συνεπώς ότι, στη συνάρτηση αυτή, διαρκώς χρειάζεται να ανταλλάσσονται διαβαθμισμένες πληροφορίες μεταξύ των μερών,
   ΑΝΑΓΝΩΡΙΖΟΝΤΑΣ ότι η πλήρης και αποτελεσματική διαβούλευση και συνεργασία είναι δυνατό να απαιτεί την πρόσβαση σε διαβαθμισμένες πληροφορίες και υλικό εκατέρων των μερών καθώς και την ανταλλαγή διαβαθμισμένων πληροφοριών και σχετικού υλικού μεταξύ των μερών·
   ΕΧΟΝΤΑΣ επίγνωση του ότι για την πρόσβαση σε διαβαθμισμένες πληροφορίες και συναφές υλικό και για την ανταλλαγή τους απαιτούνται κατάλληλα μέτρα ασφαλείας,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Για την επίτευξη των στόχων της ολόπλευρης ενίσχυσης της ασφάλειας εκάστου των μερών, η παρούσα συμφωνία εφαρμόζεται στις διαβαθμισμένες πληροφορίες ή υλικό οιασδήποτε μορφής, που το ένα μέρος παρέχει στο άλλο ή που ανταλλάσσονται μεταξύ των μερών.
   Άρθρο 2
   Για τους σκοπούς της παρούσας συμφωνίας, ως διαβαθμισμένες νοούνται οι πληροφορίες (δηλαδή γνώσεις δυνάμενες να κοινοποιηθούν υπό οιαδήποτε μορφή) ή το υλικό, που χρήζουν προστασίας από μη επιτρεπόμενη κοινολόγηση και τους έχει δοθεί διαβάθμιση ασφαλείας (εφεξής «διαβαθμισμένες πληροφορίες»).
   Άρθρο 3
   Για τους σκοπούς της παρούσας συμφωνίας, ως «ΕΕ» νοείται το Συμβούλιο της Ευρωπαϊκής Ένωσης (εφεξής «Συμβούλιο»), ο Γενικός Γραμματέας/Ύπατος Εκπρόσωπος και η Γενική Γραμματεία του Συμβουλίου και η Επιτροπή των Ευρωπαϊκών Κοινοτήτων (εφεξής «Ευρωπαϊκή Επιτροπή»).
   Άρθρο 4
   Έκαστο των μερών:

               α)

               προστατεύει και διασφαλίζει τις διαβαθμισμένες πληροφορίες που υπόκεινται στην παρούσα συμφωνία, και που ένα μέρος παρέχει στο άλλο ή που ανταλλάσσονται μεταξύ των μερών·

               β)

               εξασφαλίζει ότι οι διαβαθμισμένες πληροφορίες που υπόκεινται στην παρούσα συμφωνία, είτε παρέχονται είτε ανταλλάσσονται, διατηρούν τη διαβάθμιση ασφαλείας που έχει καθορίσει το αποστέλλον μέρος. Το παραλαμβάνον μέρος προστατεύει και διασφαλίζει τις διαβαθμισμένες πληροφορίες σύμφωνα με τις διατάξεις των δικών του κανονισμών περί ασφαλείας πληροφοριών ή υλικού με ισοδύναμη διαβάθμιση ασφαλείας, όπως ορίζεται από τις ρυθμίσεις ασφαλείας που θα θεσπισθούν δυνάμει των άρθρων 11 και 12·

               γ)

               δε χρησιμοποιεί τις διαβαθμισμένες πληροφορίες που υπόκεινται στην παρούσα συμφωνία για σκοπούς διαφορετικούς από εκείνους που όρισε η πηγή προέλευσης και για σκοπούς διαφορετικούς από εκείνους για τους οποίους οι πληροφορίες παρέχονται ή ανταλλάσσονται·

               δ)

               δε γνωστοποιεί τις διαβαθμισμένες πληροφορίες που υπόκεινται στην παρούσα συμφωνία σε τρίτους ή σε άλλο οργανισμό ή όργανα της ΕΕ τους οποίους δεν αναφέρει το άρθρο 3, χωρίς την προηγούμενη συγκατάθεση της πηγής προέλευσης.

         Άρθρο 5
   1.   Διαβαθμισμένες πληροφορίες είναι δυνατό να γνωστοποιηθούν ή να κοινοποιηθούν, σύμφωνα με την αρχή του ελέγχου εκ μέρους της πηγής προέλευσης, από ένα μέρος, το «αποστέλλον μέρος », προς το άλλο μέρος, το «παραλαμβάνον μέρος».
   2.   Για την κοινοποίηση σε παραλήπτες άλλους, πέρα από τα μέρη της παρούσας συμφωνίας, η απόφαση για τη γνωστοποίηση ή κοινοποίηση διαβαθμισμένης πληροφορίας λαμβάνεται από το παραλαμβάνον μέρος, αφού ληφθεί η συγκατάθεση του αποστέλλοντος μέρους, σύμφωνα με την αρχή του ελέγχου εκ μέρους της πηγής προέλευσης, όπως ορίζεται από τους κανονισμούς ασφαλείας του.
   3.   Κατά την εφαρμογή των παραγράφων 1 και 2, δεν είναι δυνατή μια γενική κοινοποίηση, εκτός εάν καθοριστούν και συμφωνηθούν μεταξύ των μερών διαδικασίες σχετικά με ορισμένες κατηγορίες πληροφοριών που αφορούν τις επιχειρησιακές τους απαιτήσεις.
   Άρθρο 6
   Έκαστο των μερών και των φορέων τους, όπως ορίζονται από το άρθρο 3, καθορίζει οργανισμό ασφαλείας και προγράμματα ασφαλείας, βάσει βασικών αρχών και ελαχίστων προτύπων ασφαλείας που θα ισχύουν για τα συστήματα ασφαλείας των μερών, τα οποία θα θεσπισθούν δυνάμει των άρθρων 11 και 12, ώστε να εξασφαλίζεται ισοδύναμος βαθμός προστασίας των διαβαθμισμένων πληροφοριών που υπόκεινται στην παρούσα συμφωνία.
   Άρθρο 7
   1.   Τα μέρη εξασφαλίζουν ότι όλα τα πρόσωπα τα οποία κατά την εκτέλεση των επίσημων καθηκόντων τους απαιτείται να έχουν πρόσβαση, ή λόγω των καθηκόντων ή των αρμοδιοτήτων τους τους επιτρέπεται η πρόσβαση, σε διαβαθμισμένες πληροφορίες που παρέχονται ή ανταλλάσσονται δυνάμει της παρούσας συμφωνίας, έχουν ελεγχθεί καταλλήλως πριν τους επιτραπεί η πρόσβαση σε αυτές τις πληροφορίες.
   2.   Οι διαδικασίες ελέγχου της ασφάλειας αποσκοπούν στην εξακρίβωση του κατά πόσον ένα πρόσωπο κρίνεται έμπιστο, συνεπές και υπεύθυνο ώστε να δύναται να έχει πρόσβαση σε διαβαθμισμένες πληροφορίες.
   Άρθρο 8
   Τα μέρη παρέχουν αμοιβαία αρωγή όσον αφορά την ασφάλεια των διαβαθμισμένων πληροφοριών που υπόκεινται στην παρούσα συμφωνία, και τα θέματα κοινού ενδιαφέροντος που άπτονται της ασφάλειας. Οι διαβουλεύσεις και επιθεωρήσεις αμοιβαίας ασφάλειας διεξάγονται από τις αρχές σύμφωνα με τα οριζόμενα από το άρθρο 11, με σκοπό την αξιολόγηση της αποτελεσματικότητας των ρυθμίσεων ασφαλείας, εντός του πλαισίου των αρμοδιοτήτων τους το οποίο ορίζεται δυνάμει των άρθρων 11 και 12.
   Άρθρο 9
   1.   Για τους σκοπούς της παρούσας συμφωνίας:

               α)

               όσον αφορά την ΕΕ:
               όλη η αλληλογραφία αποστέλλεται στο Συμβούλιο στην ακόλουθη διεύθυνση:

                           Council of the European Union

                           Chief Registry Officer

                           Rue de la Loi/Wetstraat, 175

                           B-1048 Brussels.

                     όλη η αλληλογραφία διαβιβάζεται στα κράτη μέλη και την Ευρωπαϊκή Επιτροπή από τον προϊστάμενο της υπηρεσίας μητρώου του Συμβουλίου (Chief Registry Officer), με την επιφύλαξη της παραγράφου 2·

               β)

               όσον αφορά την Πρώην Γιουγκοσλαβική Δημοκρατία της Μακεδονίας,
               όλη η αλληλογραφία αποστέλλεται στον αρμόδιο της κεντρικής υπηρεσίας μητρώου της Διεύθυνσης Ασφαλείας Διαβαθμισμένων Πληροφοριών και διαβιβάζεται, κατά περίπτωση, μέσω της αποστολής του εν λόγω κράτους στις Κοινότητες, στην ακόλουθη διεύθυνση:

                           Registry Officer

                           Avenue Louise 209A

                           B-1050 Brussels.

         2.   Κατ’ εξαίρεση, η αλληλογραφία ενός μέρους στην οποία έχουν πρόσβαση μόνο συγκεκριμένοι αρμόδιοι υπάλληλοι, όργανα ή υπηρεσίες του μέρους αυτού, επιτρέπεται, για επιχειρησιακούς λόγους, να απευθύνεται μόνο σε συγκεκριμένους αρμόδιους υπαλλήλους, όργανα ή υπηρεσίες του άλλου μέρους που έχουν ειδικά υποδειχθεί ως παραλήπτες, λαμβανομένων υπόψη των αρμοδιοτήτων τους και σύμφωνα με την αρχή σύμφωνα με την οποία πρέπει να γνωρίζουν μόνον ότι απαιτείται για την εκτέλεση των καθηκόντων τους, καθώς και να είναι προσιτή μόνον από αυτούς. Όσον αφορά την Ευρωπαϊκή Ένωση, η αλληλογραφία αυτή θα διαβιβάζεται μέσω του προϊσταμένου της υπηρεσίας μητρώου του Συμβουλίου.
   Άρθρο 10
   Όσον αφορά την Πρώην Γιουγκοσλαβική Δημοκρατία της Μακεδονίας, ο διευθυντής της Διεύθυνσης Ασφαλείας Διαβαθμισμένων Πληροφοριών και οι γενικοί γραμματείς του Συμβουλίου και της Ευρωπαϊκής Επιτροπής επιβλέπουν την εφαρμογή της παρούσας συμφωνίας.
   Άρθρο 11
   Για την εφαρμογή της παρούσας συμφωνίας:

               1)

               Όσον αφορά την Πρώην Γιουγκοσλαβική Δημοκρατία της Μακεδονίας, η Διεύθυνση Ασφαλείας Διαβαθμισμένων Πληροφοριών, ενεργώντας εξ ονόματος της κυβέρνησής της και υπό την εξουσία της, είναι αρμόδια για την κατάρτιση ρυθμίσεων ασφαλείας που σκοπό θα έχουν την προστασία και διασφάλιση των διαβαθμισμένων πληροφοριών που παρέχονται σε αυτήν.

               2)

               Το Γραφείο Ασφαλείας της Γενικής Γραμματείας του Συμβουλίου (εφεξής «Γραφείο Ασφαλείας της ΓΓΣ»), υπό τη διεύθυνση και για λογαριασμό του γενικού γραμματέα του Συμβουλίου, ενεργώντας εξ ονόματος του Συμβουλίου και υπό την εξουσία του, είναι αρμόδιο για την ανάπτυξη ρυθμίσεων ασφαλείας για την προστασία και διασφάλιση των διαβαθμισμένων πληροφοριών που παρέχονται στην ΕΕ δυνάμει της παρούσας συμφωνίας.

               3)

               Η Διεύθυνση Ασφαλείας της Ευρωπαϊκής Επιτροπής, ενεργώντας εξ ονόματος της Ευρωπαϊκής Επιτροπής και υπό την εξουσία της, είναι αρμόδια για την ανάπτυξη ρυθμίσεων ασφαλείας για την προστασία των διαβαθμισμένων πληροφοριών που παρέχονται ή ανταλλάσσονται δυνάμει της παρούσας συμφωνίας εντός της Ευρωπαϊκής Επιτροπής και στις εγκαταστάσεις της.

         Άρθρο 12
   Οι ρυθμίσεις ασφαλείας που θεσπίζονται δυνάμει του άρθρου 11 κατόπιν συμφωνίας των τριών οικείων Γραφείων καθορίζουν τα πρότυπα για την αμοιβαία προστασία της ασφαλείας των διαβαθμισμένων πληροφοριών που υπόκεινται στην παρούσα συμφωνία. Όσον αφορά την ΕΕ, τα πρότυπα αυτά υπόκεινται στην έγκριση της Επιτροπής Ασφαλείας του Συμβουλίου. Όσον αφορά την Πρώην Γιουγκοσλαβική Δημοκρατία της Μακεδονίας, τα πρότυπα αυτά υπόκεινται στην έγκριση του διευθυντή της Διεύθυνσης Ασφαλείας Διαβαθμισμένων Πληροφοριών.
   Άρθρο 13
   Οι αρχές που ορίζονται από το άρθρο 11 καθορίζουν τις ακολουθητέες διαδικασίες όταν αποδεικνύεται ότι, ή υπάρχουν υπόνοιες ότι, διαρρέουν διαβαθμισμένες πληροφορίες που υπόκεινται στην παρούσα συμφωνία.
   Άρθρο 14
   Πριν παρασχεθούν οι διαβαθμισμένες πληροφορίες που υπόκεινται στην παρούσα συμφωνία μεταξύ των μερών, πρέπει να συμφωνήσουν οι οριζόμενες από το άρθρο 11 αρμόδιες αρχές ασφαλείας ότι το παραλαμβάνον μέρος μπορεί να προστατεύσει και να διασφαλίσει τις πληροφορίες που υπόκεινται στην παρούσα συμφωνία κατά τρόπο ο οποίος θα συνάδει προς τις ρυθμίσεις που θα θεσπισθούν δυνάμει των άρθρων 11 και 12.
   Άρθρο 15
   Η παρούσα συμφωνία ουδόλως εμποδίζει τα μέρη να συνάπτουν άλλες συμφωνίες σχετικές με την παροχή ή την ανταλλαγή διαβαθμισμένων πληροφοριών που υπόκεινται στην παρούσα συμφωνία, εφόσον αυτές δεν αντιβαίνουν προς τις διατάξεις της παρούσας συμφωνίας.
   Άρθρο 16
   Οι διαφορές μεταξύ της Ευρωπαϊκής Ένωσης και της Πρώην Γιουγκοσλαβικής Δημοκρατίας της Μακεδονίας που προκύπτουν από την ερμηνεία ή την εφαρμογή της παρούσας συμφωνίας διακανονίζονται με διαπραγματεύσεις μεταξύ των μερών.
   Άρθρο 17
   1.   Η παρούσα συμφωνία αρχίζει να ισχύει την πρώτη ημέρα του πρώτου μηνός μετά την ημερομηνία κατά την οποία τα μέρη κοινοποίησαν αμοιβαία την ολοκλήρωση των αναγκαίων για το σκοπό αυτό εσωτερικών διαδικασιών τους.
   2.   Η παρούσα συμφωνία δύναται να επανεξετασθεί με σκοπό να μελετηθεί η σκοπιμότητα πιθανών τροποποιήσεων μετά από αίτημα ενός των μερών.
   3.   Τροποποιήσεις της παρούσας συμφωνίας γίνονται μόνο γραπτώς και κατόπιν κοινής συμφωνίας των μερών. Η συμφωνία τίθεται σε ισχύ με αμοιβαία κοινοποίηση όπως προβλέπεται από την παράγραφο 1.
   Άρθρο 18
   Η παρούσα συμφωνία είναι δυνατό να καταγγελθεί από ένα μέρος με γραπτή ειδοποίηση καταγγελίας που αποστέλλεται στο άλλο μέρος. Η καταγγελία παράγει αποτελέσματα έξι μήνες μετά την παραλαβή της ειδοποίησης από το άλλος μέρος, αλλά δε θίγει τις υποχρεώσεις που έχουν ήδη αναληφθεί δυνάμει των διατάξεων της παρούσας συμφωνίας. Ειδικότερα, οι διαβαθμισμένες πληροφορίες που έχουν παρασχεθεί ή ανταλλαγεί δυνάμει της παρούσας συμφωνίας θα εξακολουθήσουν να προστατεύονται σύμφωνα με τις διατάξεις αυτής.
   Σκόπια, 25 Μαρτίου 2005
   Προς την κυβέρνηση της Πρώην Γιουγκοσλαβικής Δημοκρατίας της Μακεδονίας
   Αξιότιμε κύριε,
   Έχω την τιμή να σας προτείνω, εάν γίνεται δεκτό από την κυβέρνησή σας, να θεωρηθεί ότι η παρούσα επιστολή από κοινού με την επιβεβαίωσή σας επέχουν θέση υπογραφής της συμφωνίας μεταξύ της Ευρωπαϊκής Ένωσης και της Πρώην Γιουγκοσλαβικής Δημοκρατίας της Μακεδονίας σχετικά με διαδικασίες ασφαλείας για την ανταλλαγή διαβαθμισμένων πληροφοριών.
   Το συνημμένο κείμενο της προαναφερόμενης συμφωνίας εγκρίθηκε με απόφαση του Συμβουλίου της Ευρωπαϊκής Ένωσης στις 24 Ιανουαρίου 2005.
   Η παρούσα επιστολή αποτελεί επίσης τη γνωστοποίηση εξ ονόματος της Ευρωπαϊκής Ένωσης, σύμφωνα με την παράγραφο 1 του άρθρου 17 της συμφωνίας.
   Μετά τιμής

         Για την Ευρωπαϊκή Ένωση

      Michael SAHLIN

         Ειδικός εκπρόσωπος της ΕΕ

   Σκόπια, 25 Μαρτίου 2005
   Αξιότιμε Κύριε,
   Εξ ονόματος της κυβέρνησης της Δημοκρατίας της Μακεδονίας έχω την τιμή να σας γνωστοποιήσω ότι έλαβα τη σημερινή επιστολή σας που αφορά την υπογραφή της συμφωνίας μεταξύ της Δημοκρατίας της Μακεδονίας και της Ευρωπαϊκής Ένωσης σχετικά με διαδικασίες ασφαλείας για την ανταλλαγή διαβαθμισμένων πληροφοριών, μαζί με το συνημμένο κείμενο της συμφωνίας.
   Θεωρώ αυτή την ανταλλαγή επιστολών ως ισοδύναμη υπογραφής.
   Ωστόσο, δηλώνω ότι η Δημοκρατία της Μακεδονίας δε δέχεται την ονομασία που χρησιμοποιείται για τη χώρα μου στην προαναφερόμενη συμφωνία, με το σκεπτικό ότι η συνταγματική ονομασία της χώρας μου είναι Δημοκρατία της Μακεδονίας.
   Μετά τιμής

      Dr. Stojan SLAVESKI

         Διευθυντής

   Σκόπια, 25 Μαρτίου 2005
   Αξιότιμε κύριε,
   Έχω την τιμή να σας γνωστοποιήσω ότι έλαβα τη σημερινή επιστολή σας.
   Η Ευρωπαϊκή Ένωση σημειώνει ότι έχει ολοκληρωθεί η ανταλλαγή επιστολών μεταξύ της Ευρωπαϊκής Ένωσης και της Πρώην Γιουγκοσλαβικής Δημοκρατίας της Μακεδονίας, η οποία επέχει θέση υπογραφής της συμφωνίας μεταξύ της Ευρωπαϊκής Ένωσης και της Πρώην Γιουγκοσλαβικής Δημοκρατίας της Μακεδονίας σχετικά με διαδικασίες ασφαλείας για την ανταλλαγή διαβαθμισμένων πληροφοριών, και ότι το γεγονός αυτό δε δύναται να ερμηνευθεί ως αποδοχή ή αναγνώριση από την Ευρωπαϊκή Ένωση, υπό οιανδήποτε μορφή ή περιεχόμενο, μιας ονομασίας άλλης εκτός από την «Πρώην Γιουγκοσλαβική Δημοκρατία της Μακεδονίας».
   Μετά τιμής

         Για την Ευρωπαϊκή Ένωση

      Michael SAHLIN

         Ειδικός εκπρόσωπος της ΕΕ


title: Απόφαση (Ευρατόμ) 2016/2116 του Συμβουλίου, της 12ης Φεβρουαρίου 2016, σχετικά με την έγκριση της σύναψης από την Ευρωπαϊκή Επιτροπή εξ ονόματος της Ευρωπαϊκής Κοινότητας Ατομικής Ενέργειας της συμφωνίας ανανέωσης της συμφωνίας-πλαίσιο διεθνούς συνεργασίας στην έρευνα και την ανάπτυξη συστημάτων πυρηνικής ενέργειας τέταρτης γενιάς

text:
               3.12.2016

               EL

               Επίσημη Εφημερίδα της Ευρωπαϊκής Ένωσης

               L 329/1

         ΑΠΌΦΑΣΗ (Ευρατόμ) 2016/2116 ΤΟΥ ΣΥΜΒΟΥΛΊΟΥ
   της 12ης Φεβρουαρίου 2016
   σχετικά με την έγκριση της σύναψης από την Ευρωπαϊκή Επιτροπή εξ ονόματος της Ευρωπαϊκής Κοινότητας Ατομικής Ενέργειας της συμφωνίας ανανέωσης της συμφωνίας-πλαίσιο διεθνούς συνεργασίας στην έρευνα και την ανάπτυξη συστημάτων πυρηνικής ενέργειας τέταρτης γενιάς
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 δεύτερη παράγραφος,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το διεθνές φόρουμ τέταρτης γενιάς (GIF) αποτελεί πλαίσιο διεθνούς συνεργασίας στην έρευνα και την ανάπτυξη, το οποίο δρομολογήθηκε με πρωτοβουλία των Ηνωμένων Πολιτειών της Αμερικής το 2001. Στόχος του GIF είναι να συγκεντρωθούν οι προσπάθειες για την ανάπτυξη νέων σχεδιαστικών ιδεών πυρηνικού ενεργειακού συστήματος, οι οποίες θα αποδώσουν αξιόπιστο εφοδιασμό με ενέργεια, ενώ παράλληλα θα χειριστούν ικανοποιητικά την πυρηνική ασφάλεια, την ελαχιστοποίηση των αποβλήτων, τη μη διάδοση των πυρηνικών και τις ανησυχίες του κοινού.

               (2)

               Στις 30 Ιουλίου 2003 με βάση την απόφαση της Επιτροπής της 4ης Νοεμβρίου 2002, η Κοινότητα προσχώρησε στο GIF υπογράφοντας τον οικείο Χάρτη («ο Χάρτης»), τον οποίο υπέγραψαν τα αρχικά συμβαλλόμενα μέρη το 2001. Με την απόφαση της Επιτροπής της 29ης Ιουνίου 2011, η αρχική 10ετής προσχώρηση της Κοινότητας στον Χάρτη, μετατράπηκε σε αορίστου χρόνου, με την επιφύλαξη της ανάκλησης με την ομόφωνη συγκατάθεση των κρατών μελών της Ένωσης. Οποιοδήποτε μέλος του GIF, συμπεριλαμβανομένης της Κοινότητας, μπορεί να αποσυρθεί κατόπιν γραπτής προειδοποίησης με προθεσμία 90 ημερών. Δεδομένου ότι ο Χάρτης δεν προβλέπει οικονομικές συναλλαγές ή ειδικά δημοσιονομικά κονδύλια μεταξύ των συμβαλλομένων μερών, εμπίπτει στο πεδίο εφαρμογής του άρθρου 101 τρίτη παράγραφος της Συνθήκης Ευρατόμ.

               (3)

               Για την εφαρμογή του Χάρτη, οι υπογράφοντες έχουν συνάψει συμφωνία-πλαίσιο διεθνούς συνεργασίας στην έρευνα και την ανάπτυξη συστημάτων πυρηνικής ενέργειας τέταρτης γενιάς («συμφωνία-πλαίσιο») η οποία καθορίζει τους όρους συνεργασίας καθώς και ρυθμίσεις συστημάτων και έργων.

               (4)

               Με βάση την απόφαση του Συμβουλίου της 20ής Δεκεμβρίου 2005 σχετικά με την έγκριση της προσχώρησης της Ευρωπαϊκής Κοινότητας Ατομικής Ενέργειας στη συμφωνία -πλαίσιο και την απόφαση της Επιτροπής, της 12ης Ιανουαρίου 2006, που εκδόθηκε σύμφωνα με το άρθρο 101 δεύτερη παράγραφος της Συνθήκης, στις 24 Ιανουαρίου 2006 προσχώρησε και η Κοινότητα στη συμφωνία-πλαίσιο, όταν ο δεόντως εξουσιοδοτημένος επίτροπος υπέγραψε έγγραφο προσχώρησης το οποίο στη συνέχεια κατατέθηκε στον Οργανισμό Οικονομικής Συνεργασίας και Ανάπτυξης στο Παρίσι στις 10 Φεβρουαρίου 2006. Το Κοινό Κέντρο Ερευνών ορίστηκε ως το εκτελεστικό όργανο της Κοινότητας σύμφωνα με το άρθρο ΙΙΙ. 2 της συμφωνίας-πλαίσιο.

               (5)

               Η συμφωνία-πλαίσιο άρχισε να ισχύει στις 28 Φεβρουαρίου 2005 για μία περίοδο 10 ετών και παρατάθηκε στις 26 Φεβρουαρίου 2015, όταν τέσσερα συμβαλλόμενα μέρη έδωσαν τη συγκατάθεσή τους να δεσμευτούν από τη συμφωνία για την παράταση της συμφωνίας-πλαίσιο διεθνούς συνεργασίας στην έρευνα και την ανάπτυξη συστημάτων πυρηνικής ενέργειας τέταρτης γενιάς («συμφωνία παράτασης») σύμφωνα με την ειδική διαδικασία παράτασης που προβλέπεται στη συμφωνία-πλαίσιο. Ως εκ τούτου, είναι δυνατόν για την Κοινότητα και άλλα υπογράφοντα μέρη τα οποία δεν ήταν σε θέση να ολοκληρώσουν έγκαιρα τις οικείες εσωτερικές διαδικασίες έγκρισης να ανανεώσουν τη συμμετοχή τους υπογράφοντας αργότερα τη συμφωνία σύμφωνα με το άρθρο ΙΙ.3 της συμφωνίας παράτασης.

               (6)

               Η ανανέωση της συμμετοχής της Κοινότητας στη συμφωνία-πλαίσιο διεθνούς είναι ανεξάρτητη από κάθε απόφαση σχετική με το εύρος συμμετοχής της Κοινότητας στα διάφορα συστήματα του GIF και τις αντίστοιχες ρυθμίσεις έργων. Η Κοινότητα θα καθορίζει μεμονωμένα το είδος της συνεισφοράς της, διανοητική και οικονομική, στις δραστηριότητες του GIF.

               (7)

               Η ανανέωση της συμφωνίας-πλαίσιο από την Επιτροπή, εξ ονόματος της Κοινότητας, με την υπογραφή της συμφωνίας ανανέωσης σύμφωνα με την ειδική διαδικασία ανανέωσης θα πρέπει συνεπώς να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται η σύναψη από την Ευρωπαϊκή Επιτροπή εξ ονόματος της Ευρωπαϊκής Κοινότητας Ατομικής Ενέργειας της συμφωνίας ανανέωσης της συμφωνίας-πλαίσιο διεθνούς συνεργασίας στην έρευνα και την ανάπτυξη συστημάτων πυρηνικής ενέργειας τέταρτης γενιάς.
   Το κείμενο της συμφωνίας ανανέωσης επισυνάπτεται στην παρούσα απόφαση.
   Άρθρο 2
   Η παρούσα απόφαση τίθεται σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 12 Φεβρουαρίου 2016.

            Για το Συμβούλιο

            Ο Πρόεδρος

         J.R.V.A. DIJSSELBLOEM


Avis juridique important

|

31986D0061

86/61/ΕΟΚ, Ευρατόμ, ΕΚΑΧ: Απόφαση της Επιτροπής της 8ης Ιανουαρίου 1986 περί τροποποιήσεως του προσωρινού κανονισμού της Επιτροπής της 6ης Ιουλίου 1967

Επίσημη Εφημερίδα αριθ. L 072 της 15/03/1986 σ. 0034 - 0034

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 8ης Ιανουαρίου 1986  περί τροποποιήσεως του προσωρινού κανονισμού της Επιτροπής της 6ης Ιουλίου 1967  (86/61/ΕΟΚ, Ευρατόμ, ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη το άρθρο 16 της συνθήκης για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων,  Εκτιμώντας:  ότι το άρθρο 383 παράγραφος 3 της πράξης για τους όρους προσχώρησης του Βασιλείου της Ισπανίας και της Πορτογαλικής Δημοκρατίας και για τις προσαρμογές των συνθηκών (1) προβλέπει ότι η Επιτροπή επιφέρει στον εσωτερικό της κανονισμό τις προσαρμογές που επιβάλλονται λόγω της προσχώρησης του Βασιλείου της Ισπανίας και της Πορτογαλικής Δημοκρατίας·  ότι, επομένως, πρέπει να τροποποιηθεί το άρθρο 2 του προσωρινού κανονισμού της Επιτροπής της 6ης Ιουλίου 1967 (2), όπως τροποποιήθηκε τελευταία από την απόφαση 81/2/Ευρατόμ, ΕΚΑΧ, ΕΟΚ (3),  ΑΠΟΦΑΣΙΖΕΙ:  Άρθρο 1  Το άρθρο 2 του προσωρινού κανονισμού της Επιτροπής της 6ης Ιουλίου 1967 αντικαθίσταται από το ακόλουθο κείμενο:  «1. Για να αποφασίσει εγκύρως η Επιτροπή απαιτείται η παρουσία εννέα μελών.  2. Σύμφωνα με το άρθρο 17 εδάφιο 1 της συνθήκης για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, η Επιτροπή αποφασίζει εφόσον συγκεντρωθούν εννέα τουλάχιστον ψήφοι.»  Άρθρο 2  Η παρούσα απόφαση αρχίζει να ισχύει στις 8 Ιανουαρίου 1986.  Βρυξέλλες, 8 Ιανουαρίου 1986.  Για την Επιτροπή  Ο Πρόεδρος  Jacques DELORS  (1) ΕΕ αριθ. L 302 της 15. 11. 1985, σ. 136.  (2) ΕΕ αριθ. L 147 της 11. 7. 1967, σ. 1.  (3) ΕΕ αριθ. L 8 της 8. 1. 1981, σ. 16.


Avis juridique important

|

31990D0611

90/611/ΕΟΚ: Απόφαση του Συμβουλίου της 22ας Οκτωβρίου 1990 σχετικά με τη σύναψη, εξ ονόματος της Ευρωπαϊκής Οικονομικής Κοινότητας, της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών

Επίσημη Εφημερίδα αριθ. L 326 της 24/11/1990 σ. 0056 - 0057

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 22ας Οκτωβρίου 1990  σχετικά με τη σύναψη, εξ ονόματος της Ευρωπαϊκής Οικονομικής Κοινότητας, της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών  ( 90/611/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  τη σύσταση της Επιτροπής,  Εκτιμώντας :  ότι η Κοινότητα υπέγραψε, στις 8 Ιουνίου 1989, στην έδρα των Ηνωμένων Εθνών στη Νέα Υόρκη, τη σύμβαση των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών, που συνομολογήθηκε στη Βιέννη στις 19 Δεκεμβρίου 1988, και το ίδιο  ισχύει για όλα τα κράτη μέλη -  ότι οι εργασίες των Ηνωμένων Εθνών, του Συμβουλίου, του Ευρωπαϊκού Συμβουλίου του Δεκεμβρίου 1989 και της Ευρωπαϊκής Επιτροπής για την Καταπολέμηση των Ναρκωτικών ( CELAD ) καταλήγουν στο ότι η σύμβαση μπορεί να αρχίσει να ισχύει το συντομότερο δυνατόν -  ότι τα περισσότερα από τα κράτη μέλη θα έχουν τελειώσει την εσωτερική διαδικασία για την επικύρωση τους προσεχείς μήνες, και το αργότερο στις 30 Ιουνίου 1991 -  ότι πρέπει, ως εκ τούτου, η Κοινότητα να εγκρίνει τη σύμβαση, όσον αφορά τις αρμοδιότητές της, το αργότερο συγχρόνως με τα πρώτα κράτη μέλη,  ΑΠΟΦΑΣΙΖΕΙ :    Άρθρο 1   Η σύμβαση των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών εγκρίνεται εξ ονόματος της Ευρωπαϊκής Οικονομικής Κοινότητας .  Άρθρο 2   Ο Πρόεδρος του Συμβουλίου καταθέτει την πράξη έγκρισης της σύμβασης εξ ονόματος της Κοινότητας στο Γενικό Γραμματέα των Ηνωμένων Εθνών .  Ο Πρόεδρος του Συμβουλίου καταθέτει συγχρόνως τη δήλωση αρμοδιότητας που περιλαμβάνεται στο παράρτημα της παρούσας απόφασης, σύμφωνα με το άρθρο 27 της σύμβασης .   Λουξεμβούργο, 22 Οκτωβρίου 1990 .  Για το Συμβούλιο   Ο Πρόεδρος   G . DE MICHELIS    ΠΑΡΑΡΤΗΜΑ   ΔΗΛΩΣΗ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 2 ΔΕΥΤΕΡΟ ΕΔΑΦΙΟ  Αρμοδιότητα της Ευρωπαϊκής Οικονομικής Κοινότητας σχετικά με τα θέματα με τα οποία ασχολείται η σύμβαση των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών ( Δήλωση που έγινε δυνάμει του άρθρου 27 παράγραφος 2 της σύμβασης )  Το άρθρο 27 παράγραφος 2 της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών καθορίζει ότι, στα έγγραφα επίσημης επιβεβαίωσης, οι περιφερειακές οργανώσεις οικονομικής ολοκλήρωσης θα προσδιορίσουν την έκταση της  αρμοδιότητάς τους στους τομείς που υπάγονται στη σύμβαση .  Η Ευρωπαϊκή Οικονομική Κοινότητα ιδρύθηκε με τη συνθήκη της Ρώμης που υπογράφηκε στις 25 Μαρτίου 1957 και άρχισε να ισχύει την 1η Ιανουαρίου 1958 . Η συνθήκη τροποποιήθηκε και συμπληρώθηκε από την Ενιαία Ευρωπαϊκή Πράξη, η οποία άρχισε να ισχύει την 1η  Ιουλίου 1987 .  Δυνάμει των διατάξεων που υπενθυμίζονται ανωτέρω, η Ευρωπαϊκή Οικονομική Κοινότητα είναι σήμερα αρμόδια όσον αφορά την εμπορική πολιτική για τις ουσίες που χρησιμοποιούνται συχνά στην παρασκευή ναρκωτικών ή ψυχοτρόπων ουσιών, θέμα με το οποίο ασχολείται  το άρθρο 12 της σύμβασης .  Η άσκηση των αρμοδιοτήτων που τα κράτη μέλη μεταβίβασαν στις Κοινότητες δυνάμει των συνθηκών, παρουσιάζει, εκ φύσεως, συνεχή εξέλιξη . Κατά συνέπεια, οι Κοινότητες επιφυλάσσονται να προβούν αργότερα σε νέες δηλώσεις, σύμφωνα με το άρθρο 27 παράγραφος 2  της σύμβασης .


Avis juridique important

|

41998D0057

Κεκτημένο του Σένγκεν - Απόφαση της εκτελεστικής επιτροπής της 16ης Δεκεμβρίου 1998 σχετικά με την καθιέρωση ενός εντύπου ενιαίου τύπου ως αποδεικτικού πρόσκλησης, δήλωσης ανάληψης ευθύνης ή πιστοποιητικού φιλοξενίας [SCH/Com-ex (98) 57]

Επίσημη Εφημερίδα αριθ. L 239 της 22/09/2000 σ. 0299 - 0307

ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣτης 16ης Δεκεμβρίου 1998σχετικά με την καθιέρωση ενός εντύπου ενιαίου τύπου ως αποδεικτικού πρόσκλησης, δήλωσης ανάληψης ευθύνης ή πιστοποιητικού φιλοξενίας[SCH/Com-ex (98) 57]Η ΕΚΤΕΛΕΣΤΙΚΗ ΕΠΙΤΡΟΠΗ,Έχοντας υπόψη:το άρθρο 132 της σύμβασης εφαρμογής της συμφωνίας του Σένγκεν,το άρθρο 9 της προαναφερόμενης σύμβασης,Εκτιμώντας ότι είναι προς το συμφέρον των κρατών Σένγκεν να εφαρμόζουν ομοιόμορφους κανόνες για τη χορήγηση θεωρήσεων στο πλαίσιο της κοινής τους πολιτικής για την κυκλοφορία των προσώπων, με σκοπό την πρόληψη ενδεχόμενων αρνητικών επιπτώσεων σε ό, τι αφορά τη μετανάστευση και την εσωτερική ασφάλεια,Επιθυμώντας τη συγκομιδή θετικών εμπειριών βάσει της κοινής προξενικής εγκυκλίου και αποσκοπώντας στην περαιτέρω εναρμόνιση των διαδικασιών χορήγησης θεώρησης,Βασιζόμενη στην αρχή της αλληλεγγύης μεταξύ των κρατών Σένγκεν,ΑΠΟΦΑΣΙΖΕΙ:Το κεφάλαιο V σημείο 1.4 "Εξέταση άλλων εγγράφων σε σχέση με μια αίτηση" της κοινής προξενικής εγκυκλίου προβλέπει τη χρήση ενός εναρμονισμένου εντύπου για τα δικαιολογητικά έγγραφα που βεβαιώνουν την παροχή φιλοξενίας.Το παρόν έντυπο επιτρέπει μια μεγαλύτερη ευελιξία στη χρήση του και προσαρμόζεται στη νομική κατάσταση κάθε συμβαλλόμενου μέρους, καθότι τα κράτη Σένγκεν χρησιμοποιούν επί του παρόντος τελείως διαφορετικά έντυπα για την ανάληψη ευθύνης διαφόρων επιπέδων.Οι εν λόγω διαφορές δημιουργούν ειδικότερα μεγαλύτερο κίνδυνο κατάχρησης. Για το λόγο αυτό, καθιερώνεται ένα έγγραφο το οποίο φέρει χαρακτηριστικά ασφαλείας κατά των πλαστογραφήσεων και της νόθευσης.Συνεπώς, καθιερώνεται η ομοιομορφία ως προς τα ακόλουθα στοιχεία:- παρουσίαση και δομή,- παράμετροι ασφάλειας των εν λόγω εγγράφων.Το ενιαίο έντυπο θα χρησιμοποιηθεί εντός του 1999 στα κράτη που εφαρμόζουν τη σύμβαση εφαρμογής, όπου προβλέπεται αυτό το είδος πιστοποιητικών δυνάμει του εθνικού δικαίου.1. Η επόμενη παράγραφος προστίθεται στο κεφάλαιο V σημείο 1.4 της κοινής προξενικής εγκυκλίου: "Όταν απαιτούνται δηλώσεις ανάληψης ευθύνης, πιστοποιητικά φιλοξενίας, κλπ. σύμφωνα με την εθνική νομοθεσία ενός κράτους Σένγκεν προκειμένου να στοιχειοθετούνται οι προσκλήσεις μεταξύ ιδιωτών ή επιχειρηματιών, τα εν λόγω έγγραφα εκδίδονται υπό τη μορφή εναρμονισμένου εντύπου(1)".2. Τα συμβαλλόμενα κράτη Σένγκεν συμπληρώνουν το εναρμονισμένο έντυπο βάσει του εθνικού τους δικαίου.3. Το έντυπο ενιαίου τύπου, το οποίο θα χρησιμοποιηθεί από τα συμβαλλόμενα μέρη Σένγκεν για τις δηλώσεις ανάληψης ευθύνης/προσκλήσεις ή πιστοποιητικά φιλοξενίας εκπονείται σε κεντρικό επίπεδο σύμφωνα με τις προδιαγραφές που περιλαμβάνονται στο παράρτημα A (τεχνική περιγραφή των μηχανισμών ασφάλειας) και στα παραρτήματα Α1 και Α2 (υπόδειγμα αναφοράς). Τα ενιαίου τύπου υποχρεωτικά στοιχεία του εναρμονισμένου εντύπου προκύπτουν από το παράρτημα Β.4. Τα υποδείγματα των εντύπων που εκπονούνται από τα συμβαλλόμενα μέρη επισυνάπτονται ως παράρτημα 15 της κοινής προξενικής εγκυκλίου.5. Τα απαιτούμενα φιλμ για την κατασκευή των εντύπων υποβάλλονται στα κράτη Σένγκεν από τη Γαλλία. Οι δαπάνες κατανέμονται μεταξύ των συμβαλλόμενων μερών.6. Ο μηχανισμός ασφάλειας του εγγράφου αποτελεί αντικείμενο εξέτασης κατά τακτά διαστήματα (ενδεχομένως, κάθε δύο έτη). Τα χαρακτηριστικά ασφάλειας των εντύπων αναπροσαρμόζονται κάθε δύο έτη, ανεξάρτητα από τις τροποποιήσεις γενικού χαρακτήρα που θα κριθούν απαραίτητες, σε περίπτωση που το έντυπο πλαστογραφηθεί ή νοθευτεί ή εάν αποκαλυφθούν τα μέτρα προστασίας ως προς τις τεχνικές ασφάλειας.7. Το έγγραφο συντάσσεται σε τουλάχιστον τρεις γλώσσες.8. Η απόφαση αρχίζει να ισχύει από τη στιγμή που τα συμβαλλόμενα μέρη γνωστοποιήσουν την εφαρμογή των παραπάνω μέτρων.Βερολίνο, 16 Δεκεμβρίου 1998.Ο ΠρόεδροςC. H. Schapper(1) Το Βέλγιο, η Δανία, η Γερμανία, η Φινλανδία, η Γαλλία, η Ελλάδα, η Ισλανδία, η Ιταλία, το Λουξεμβούργο, οι Κάτω Χώρες, η Νορβηγία, η Αυστρία, η Πορτογαλία και η Σουηδία εφαρμόζουν τις διαδικασίες που βασίζονται στις αρχές αυτές.ΕΜΠΙΣΤΕΥΤΙΚΟΠαράρτημα ΑΤεχνική περιγραφή του εντύπουΠαράρτημα Α1>PIC FILE= "L_2000239EL.030302.EPS">>PIC FILE= "L_2000239EL.030401.EPS">Παράρτημα Α2>PIC FILE= "L_2000239EL.030502.EPS">>PIC FILE= "L_2000239EL.030601.EPS">Παράρτημα Β>PIC FILE= "L_2000239EL.030702.EPS">


title: 2014/585/ΕΕ: Απόφαση του Ευρωπαϊκού Κοινοβουλίου, της 3ης Απριλίου 2014 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ινστιτούτου για την Ισότητα των Φύλων για το οικονομικό έτος 2012

text:
               5.9.2014

               EL

               Επίσημη Εφημερίδα της Ευρωπαϊκής Ένωσης

               L 266/222

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 3ης Απριλίου 2014
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ινστιτούτου για την Ισότητα των Φύλων για το οικονομικό έτος 2012
   (2014/585/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Ινστιτούτου για την Ισότητα των Φύλων για το οικονομικό έτος 2012,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Ινστιτούτου για την Ισότητα των Φύλων για το οικονομικό έτος 2012, που συνοδεύεται από τις απαντήσεις του Ινστιτούτου (1),

               —

               έχοντας υπόψη τη σύσταση του Συμβουλίου της 18ης Φεβρουαρίου 2014 (05849/2014 - C7-0054/2014),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 1922/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την ίδρυση Ευρωπαϊκού Ινστιτούτου για την Ισότητα των Φύλων (4), και ιδίως το άρθρο 15,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και συγκεκριμένα το άρθρο 108,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Δικαιωμάτων των Γυναικών και Ισότητας των Φύλων (A7-0230/2014),

               1.

               χορηγεί απαλλαγή στη διευθύντρια του Ευρωπαϊκού Ινστιτούτου για την Ισότητα των Φύλων όσον αφορά την εκτέλεση του προϋπολογισμού του Ινστιτούτου για το οικονομικό έτος 2012·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, και το ψήφισμα που αποτελεί αναπόσπαστο μέρος της, στη διευθύντρια του Ευρωπαϊκού Ινστιτούτου για την Ισότητα των Φύλων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 365 της 13.12.2013, σ. 127.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 403 της 30.12.2006, σ. 9.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.